text:
EM fyri veteranar, sum var í San Sebastian í Spania í seinastu viku, gjørdist sera gott fyri Hera Ziska. Í seinastu viku skrivaðu vit um bronsumerkið, sum Heri vann í sleggjuvarpi. Men hetta skuldi vísa seg at vera lítið av miklum. Tí fríggjadagin kappaðist hann aftur, tá klingrukast var á skránni. Og hóast Heri ikki kastaði upp til sítt allarbesta, endaði hann á einum tryggum bronsuplássi við 41,36 metrum.
Men Heri var framvegis ikki liðugur. Í gjár var kapping í vektkasti. Vektkast er ikki vanlig OL- ella HM-kastigrein, men verður brúkt sum tann fimta greinin í kastifimmkampi. Í einari kapping, har teir sjey fremstu vóru rættiliga javnir, eydnaðist aftur hjá Hera at leggja seg á triðja plássið, og soleiðis vinna sítt triðja bronsumerki til hesa stevnuna.
Eisini fyrrverandi Bragdarennarin, Evald við Garð, var við í San Sebastian, har hann rann 800 metrar. Evald var við í tí fyrsta av teimum trimum riðlunum. Hóast menn eru farnir um 40 ára aldur, kunnu teir renna skjótt. Tí hóast Evald rann 2.11,13 min, mátti hann taka til takkar við fimta plássið, og var hálvt-triðja sekund ov seinur at renna seg í finaluna.
Heri Ziska vann trý bronsumerki til EM fyri veteranar. Heri kastar í 45+ bólkinum. Hendan myndin er av Tórsbreyt.


c: text/html

text:
Vitjan í Eiðisstovu
Klokkan er farin nakað yvir 15:00, hósdagur er og í Eiðisstovu byrja fólk
at savnast saman til eina hugnaløtu í eldrafelagnum. Fólk hittast til at práta, syngja og annars at hugna sær.
Tá ið eg stígi innum gátt, gongur prátið væl. Lagið er gott og dúgliga verður skemta og práta um leyst og fast. Eg verði beinanvegin biðin um at fáa mær sess.
Eisini verður nógv bundið. Stokkarnir glinta óført, nú nýggj pløgg skulu bindast til tey nærmastu.
Bindiuppskriftir er millum heitu evnini hesumegin hølið.
Eftir eina løtu við hesum práti og skemtisøgum, verða sangheftir
borðin teimum frammøttu og trivið verður í kendar Føroyskar sangir, eitt nú “Rósan og summarfuglurin”.
Sangurin gongur væl afturvið góðum og vælhóskandi klaverleiki.
Eftir sangløtuna verður boðið til kaffi og kaku.
Eldrafelagið telur 75 limir harav 20-30 hittast hvønn mánadag og hósdag, klokkan 15:00-18:00 frá september til juni.
Martin Kristoffur Kristiansen

robotstxt: allowed

filter: keep


text:
Avreiðingarnar av botnfiski eru tilsamans áleið á sama støði tríggjar teir fyrstu árfjórðingarnar í ár sum sama tíðarskeið í fjør.
Av toski og upsa er sama nøgd landað higartil í ár, meðan hýsunøgdin er vaksin 15 %. Nøgdin á flatfiski er vaksin ein lítlan triðing í ár.
Tað sæst á virðinum á avreiðingunum, at prísirnir fyri botnfiskin roynast eitt vet verri í ár enn í fjør. Tó er avreiðingarvirðið nakað frægari á allari veiðuni í ár. Tað er virðið á flatfiskinum, sum dregur virðið upp.
Hagstova Føroya » 25. oktober 2016
Fyrstu tríggir ársfjórðingarnir í ár geva eina ábending um, at feskfiskaveiðan í ár heldur ikki fer at hilnast væl. Afturgongdin, sum hevur verið í avreiðingunum seinastu árini, heldur fram.
Á myndini omanfyri og talvuni niðanfyri er avreidda nøgdin fyri tríggjar ársfjórðingar í ár samanborin við sama tíðarskeið undanfarin ár. Tað sæst, at botnfiskanøgdin síðan 2002 er støðugt minkað, og hevur seinastu 4 árini ligið á einum javnt lágum støði.
Viðmerking: Avreiðingar av feskfiski er uppgjørt í landaðari vekt, tvs. at tað verður ikki lagt upp fyri, at nakað verður avhøvdað, annað kruvt og uppaftur annað bara ísað runt/óviðgjørt. Tað mesta er ísaður fiskur, tó eru tað nøkur skip, sum frysta umborð.
Uppgerð av avreiðingunum til og við september 2016 eru nú tøk í hagtalsgrunninum. Har eru meira útgreinaðir upplýsingar, bæði á fiskaslag, nýttan reiðskap og keyparabólkar.


text:
Montgomery
Montgomery er høvuðsstaður í amerikanska stakríkinum Alabama. Býurin liggur umleið 235 kilometrar í ein útsynning av Atlanta.
Montgomery varð grundlagdur í 1819. Í dag er býurin næststørsti býur í Alabama, næst eftir Birmingham. Montgomery hevði í 2018 meiri enn 198.000 íbúgvar og við forstøðum telur hann enntá umleið 374.000 fólk.[1]
Alabama-áin rennur tætt framvið býnum.
Søga[rætta | rætta wikitekst]
Tann 1. desember 1955 varð Rosa Parks handtikin í Montgomery, tí hon hevði noktað at geva sítt sitipláss í bussinum til hvít ferðafólk. Hendingin førdi til boykott hjá afroamerikanarum móti bussunum í býnum. Hetta er samstundis ein týðandi hending í søguni hjá borgararættindarørsluni í USA.
Kend fólk[rætta | rætta wikitekst]
- Rosa Parks, amerikonsk stríðskvinna fyri borgararættindum (1913-2005)
- Nat King Cole, amerikanskur jazzsangari og klaverleikari (1919-1965)
- Hank Williams, amerikanskur countrysangari (1923-1953)
- Martin Luther King, amerikanskur stríðsmaður fyri borgararættindum (1929-1968)
Ávísingar úteftir[rætta | rætta wikitekst]
- Heimasíða: montgomeryal.gov
- Montgomery, Alabama, wikivoyage (á enskum)
Coordinates: 32°21′42″N 86°16′45″W / 32.36167°N 86.27917°W
Keldur[rætta | rætta wikitekst]
- ↑ Montgomery city, Alabama, census.gov


text:
Vit liva vanlig lív, sum flest onnur. Vit koma saman regluliga, tí vit elska Jesus, hvønnannan og okkara bý og land.
Her kanst tú lesa stutt um visjónina, missiónina og kjarnuvirðini hjá samkomuni.
Visjónin:
● Vit ynskja, at tú skal kenna teg væl her.
● Vit ynskja, at øll koma at kenna Jesus, sum gevur framtíð og vón.
● Vit ynskja at geva víðari tað, sum vit hava fingið.
Missiónin:
Grundarlagið undir øllum arbeiðinum er Jesus Kristus. Vit kunnu lýsa arbeiðið á Soli Deo Gloria í myndatalu sum eitt borð.
Arbeiðið er bygt upp av trimum “beinum”, sum eru lovsangur og tilbiðjan, felagsskapur og missión. Á beinunum hvílir “borðplátan”, sum er samkoman.


text:
Fleiri støddir av vatnhitarum á goymslu
2 kW / 230V
Cabana hitapottur við gosbað er framleiddur í USA og tolir føroyska veðurlagið
Salus sirkulatiónspumpa er ein bíligari loysn til Grundfos Alpha2
Løgtingslógin um endurrindan av meirvirðisgjaldi til keyp av eltiknum hitapumpum er nú lýst og komin í gildi, við virknaði frá 1. januar 2021.
Í gjár øktist bilparkin hjá KROSSTEIN við einum nýggjum tænastubili.
Maxipro kopar press fittings til køli- & klimateknik.
Talan er um rustfríar stormskermar sum eru sýrufastir
Heimasíðan dagførd við nýggjum liti og búmerki
Handilin hjá KROSSTEIN letur nú upp í nýtímans sniði og spennandi vøruúrvali.
El-galvaniserað rør og fittings til at pressa er nú partur av vøruúrvalinum
Fyrsta hitapumpan við einum SCOP omanfyri 6,0
Í dag, tann 29. mai, hevur Aster Leo Thorsen lokið prógv og harvið liðug við sína skrivstovuútbúgving.
Tað gongur framá við dagføringini av handilsbygninginum.
Góðu viðskiftafólk
Í samstarvi við Betri banka verða vit við til eitt bústaðartiltak, sum verður í deildini hjá Betri í Miðvági týskvøldið 3. mars kl 19.30
Blandiventilur til brúksvatn, ið kann stilla hitalagið millum 35 og 60 °C Hesin kann setast beinleiðis á flest allar heittvatnsspiralar og heittvatnsstangar
Termax 17S er ein 17 kW plátujarnsketil við roykrøri aftureftir.
Tann nýggja hitapumpan frá Thermia byggir á somu tøkni sum undanfarnu, men nú í eini enn betri útgávu.
Við Showersave hevur tú møguleika at endurnýta hitan úr brúsuni.
Vegna umbygging er handilin fluttur í onnur høli fyribils.
Fyri at tú kanst fáa ein bíligari streymprís, krevst at hitapumpan er góðkend. Her kanst tú heinta allar góðkenningar.
Um tú hevur eina hitapumpu, so kanst tú frameftir fáa streym bíligari. Frá 1. apríl 2019 verður møguligt at fáa avsláttur í prísinum.
P/F Svend Krosstein bjóðar nú eina hitpumputænastu til øll tey, ið hava keypt hitapumpu frá okkum.
Hanus hevur verið í læru í handlinum hjá P/F Svend Krosstein á Hálsi. Vit ynskja honum til lukku við útbúgvingini
Vit hava fingið eitt nýtt merki av baðirúmsmøblum á goymslu
Nýggja wc kann nýtast til eitt innbygt modul. T.v.s. at hetta hongur á vegginum.
Okkara radiatorar hava broytt snið og stødd. Tær nýggju støddirnar eru 300 & 500 mm í hædd.
Løgtingið hevur samtykt, at SEV kann geva avsláttur í streymprísinum til hitapumpur og el-bilar.
Vit fáa júst fingið eitt nýtt model av luft til luft hitapumpum á goymslu
Hjá okkum kanst tú fá góða vegleiðing um ventilatión og luftskiftiseindir.
London er ein nýggj røð av baðirúmstilhoyri frá Ridder.
Er eitt nýtt luktlás, ið kann setast í flest øll sløg av gólvfrárenningum. Vit hava 5 ymiskar støddir á goymslu.
Vit hava setur til vanlig WC, so tað er lætt hjá børnum at sita á kummuni.
Brix er nýggj røð av baðirúmstilhoyri frá Sealskin, sum vit júst hava fingið á goymslu.
Vit hava eitt breitt úrval av Wavin og Danfoss gólvhitastýringum v.m.
Við einum innbygdum dustsúgvara kanst tú lætta um reingerðina heima við hús.
Vælegnað til tey, ið ikki hava atgongd til reint drekkivatn
Jákup Hanusson byrjaði í dag
Eins og nógv onnur, so fer Bárður niður at lesa víðari. Leiðin hjá honum liggur til Aalborg.
Í dag byrjaði Hanus Kruse í handilslæru.
Aster Leo Thorsen er júst byrjað at arbeiða á skrivstovuni.
Í gjár var síðsti dagur hjá Rógva á goymsluni hjá Svend Krosstein P/F
P/F Svend Krosstein hevur júst fingið sær ein nýggjan lastbil. Lastbilurin er av merkinum Volvo.
Spar upp til 23% í tínari hitarokning við at skifta tínar gomlu termostatar um til Danfoss Eco termostatar.
Vit hava fingið eitt nýtt model av Grohe Red, ið gevur kókandi heitt vatn.
Vit selja battaríir av merkinum Grunda í størri pakkum. Støddirnar eru AA og AAA Alkaline. Hvør pakki kostar einans 85 krónur.
Súni Clementsen hevur júst staðið útbúgving innan handil
Skalt tú umvæla túnið, so hava vit rennur til endamálið, ið eru góðar til at leiða vatn burtur.
P/F Svend Krosstein hevur útvegað jarðhitaskipanina. Á grundstykkinum eru borað tvey jarðhitahol.
Skalt tú byggja nýtt, so kanst tú tvinna hitapumpu og luftskiftisskipan saman í eina heildarloysn og harvið spara pening
SEV og Umhvørvisstovan hava eina heimasíðu, har ein kann fylgja við tí nýggjasta innan burðardygga orku í Føroyum
Bárður Jónsson Stórá hevur júst staðið útbúgving innan handil & goymslu.
Vælkomin til okkara nýggju heimasíðu!


text:
»Ung í Dansi« fara at hittast til dans í Kvívík leygarkvøldið 9. oktober 2021. Vit møtast kl. 18 og fáa guidaðan søguligan rundtúr í bygdini. Síðani fáa vit góða fiskasuppu til nátturða áðrenn vit fara oman í Frøishøllina til almennan dans uml. kl. 21. Tiltakið er ókeypis fyri limir í Ung í Dansi, men neyðugt er at tilmelda seg við at skriva eini persónlig boð til Elmu Næs Mortansdóttir antin á facebook ella við telduposti á elma.naes.mortan@gmail.com í seinasta lagi mikudagin 6/10-21
Ung í Dansi hittast í Kvívík
Deil


text:
Byggivitan Sp/f søkir eftir álítandi og nærlagdum timburmanni at byrja sum skjótast.
Vit vænta, at tú kanst arbeiða sjálvstøðugt og kanst taka ábyrgd.
Vit arbeiða fyri tað mesta í Havnini, men koma eisini út á bygd, tá uppgávurnar krevja tað.
Okkara uppgávur fyri tað mesta eru umvælingar, tilbyggingar, nýbyggingar og annað vanligt timburarbeiði.
Upplýsingar um starvið fáast við at venda sær til Jógvan Niclasen, á tel. 518636.
Umsóknir við CV skulu sendast til jn@byggivitan.fo
Starvið verður sett skjótast gjørligt.


text:
So er triðja vetrarkappingin avgreidd og vit áttu tørn at skipa fyri. Rutan er broytt fleiri ferðir, men fyri ikki at noyðast at biðja um at stongja vegir, og at brúka nógv vaktarfólk, valdu vit at byrja frá Tórsbreyt, renna eftir Ringvegnum, Hvítanesvegnum framvið Skógrøktini, Skraddaragøtu yvir til Svartafoss og framvið Tórsbreyt. Fýra umfør skuldu rennast og málið var á Tórsbreyt. Veðrið var gott og vetrarsligt, kalt, men einki æl, fyrr enn seinasti rennarin kom um málstrikuna.
Aftaná bjóðaðu vit ein drekkamunn við vaflum, frá Bragdarkvinnunum, og tað gekk fyri seg niðri í Fimi. Ein hugnalig løta, sum altíð. Heiðursmerkini handaðu vit har og her eru trý tey bestu í hvørjum bólki:
Menn opin bólkur:
Einar Gregersen, Treyst, 38:39
Sam Vang, Bragdið, 38:43
Henry Olsen, Bragdið, 38:48
Kvinnur opin bólkur:
Rebekka Fuglø, Treysti, 40:37
Rigmor N. Arge, Hvirlan, 42:14
Marita Andrasardóttir, Hvirlan, 43:03
Menn veteranar:
Sam Vang, Bragdið, 38:43
Henry Olsen, Bragdið, 38:48
Hallur Holm, Bragdið, 39.42
Kvinnur veteranar:
Rigmor N. Arge, Hvirlan, 42:14
Hergerð Heldarskarð, Bragdið, 45:26
Eydna Weihe, Bragdið, 51:20
Menn superveteranar:
Egil Olsen, Roynsi, 45:38
Páll Vesturbú, Hvirlan, 46:51
Herluf Jakobsen, Bragdið, 47:27
Kvinnur superveteranar:
Karin Maria Isaksen, Bragdið, 53:38
Elisabeth Rasmussen, Bragdið, 55:06
Sunneva Olsen, Bragdið, 1:00
Menn ultraveteranar:
Jens Weihe, Frælsi, 43:21
Gunnar Simonsen, Treysti, 53:19
Jóannis Ortind, Bragdið, 55:00
Kvinnur ultraveteranar:
Jóngerð H. Høgnesen, Bragdið, 1:03
Øll úrslitini, fyrst hjá kvinnunum:
Úrslitini menn:
Og her eru børnini og unglingarnir:
Vit takka tykkum øllum, sum luttóku, og ikki minst skulu tit øll í Bragdinum, sum altíð eru klár at hjálpa til, hava eina hjartans tøkk, tí uttan tykkum, var eingin kapping.
Niðan fyri eru myndir av teimum, sum fingu heiðursmerki og sum ikki vóru farin til hús 🙂


text:
Sangur 62
Hvør eigur teg?
1. Hvønn harra hevur tú?
Hvønn valdi tú tær til gud?
Tín gud og tín harra aktar tú,
hann valdar tínum lívi nú.
Og kemur tær til hugs
at dyrka og lýða tveir,
um fegin tú vil, so ber ikki til,
tí annan virðir tú meir.
2. Hvønn harra hevur tú?
Hvønn valdi tú tær til gud?
Er avgerðin trupul? Ikki als!
Bert ein er Gud, alt hitt er fals.
Fær heimsins gudur vald
og loyvi at eiga teg?
Far heldur til hann, ið beina teg kann
á lívsins æviga veg.
3. Hvønn harra havi eg?
Eg hoyri Jehova til.
Mín Faðir í himli eigur meg,
og honum eina tæni eg.
Hann keypti meg so dýrt,
og honum eg verði hjá.
Við sonarins deyð hann lívið mær beyð,
og navn hans líti eg á.
(Sí eisini Jos. 24:15; Sl. 116:14, 18; 2 Tim. 2:19.)


text:
Hann var føddur 5/12-1888 norðuri við Gjógv. Ungur fór hann til Danmarkar, lærdi har til skraddara, kom seinni heim aftur til Føroya og búði her frá 1924 til 1953, tá hann aftur flutti til Danmarkar, har hann búði til deyðadags 6/3-1978.
Kendur varð hann, tá hann í 1932 gav út bókina »Føroysk bindingarmynstur«; hon kom í øktari útgávu í 1949 og aftur í 1969 í broyttari útgávu - tilsamans er hon prentað í 18.000 eintøkum, eitt upplagstal, ið fellur fáum føroyskum bókum í lut.
Hans Marius var stak søgufróður maður, og frásagnarháttur hansara var egin og hugfangandi. Kendastu søgufrásagnir hansara vórðu í 1977 givnar út undir heitinum »Søgur úr gomlum døgum«.
Úr: Árni Dahl: Bókmentasøga I-III. Fannir. 1980-83.


text:
Hósdagin í næstu viku fer Hvirlan at skipa fyri árligu Jatnatøkunum á Tórsbreyt. Kappast verður í hesum greinum og aldursbólkum:
- Gentur 14-15 ár: spjótkast og 100 m
- Dreingir 14-15 ár: spjótkast og 100 m
- Gentur 16-17 ár: longdarlop og 100 m
- Dreingir: 16-17 ár: longdarlop og 100 m
- Kvinnur: 100 m, 800 m, trístøkk og 4 x 100
- Menn: 100 m, 5.000 m, 400 m rimarenning og trístøkk
Okkara bestu íðkarar eru í góðum formi fyri tíðina. Við at líta í kappingaryvirlitið sæst at eini 5-6 føroysk met kunnu standa fyri skotum.
Øll eru sjálvandi hjartaliga vælkomin at luttaka. Tilmelding er her á síðuni undir “tilmeldingar”. Kostnaður fyri luttøku er 50 kr, sum skal gjaldast á staðnum.
Tey vænta gott veður á Tórsbreyt hetta kvøldið og tí verður grillin tendrað eftir kappingarlop. So tá verður hugni, prát, reyp og át fyri rest.
Hvirlugenturnar Emilia, Edna Maria, Tinna og Marita tóku eitt elligamalt føroyskt met í 2011. Tað er síðani betrað nakrar ferðir. Fáa vit enn eitt føroyskt 4×100 m met á Jatnatøkum? Ja, myndin er longu gomul, og onkur ivast hvør er á myndunum. Bragdið: Karin, Hildur, Sára og Katarina og Treysti: Anita, Martha, Rebekka og Monika P


text:
Margit Andersen hevur arbeitt sum vaskifólk í Tofta skúla í 35 ár. Hon byrjaði tá útbyggingin av Tofta skúla var liðug í 1981.
Elinborg Højgaard vaskaði fyrst í læknahølinum, síðani í kommunuskrivstovuni og frá 1994 hevur hon vaska í Tofta skúla.
Tær báðar hava á ein fyrimyndarligan hátt røkt teirra arbeiði í 35 ár, og á lítlari samkomu í dag, saman við teirra starvsfelagum, takkaðu Jóhannus Danielsen, borgarstjóri og Marita Dalsgaard teimum fyri trúgva og góða tænastu. Á samkomuni fingu tær handaðar gávur og blómur.


text:
Støðan á partabrævamarknaðinum eftir eitt baldrut 2020
Korona hevur sett sín dám á 2020 og hevur ávirkað okkum øll – eisini fíggjarmarknaðin – og heimsfarsóttin hevur sett sín dám á búskapin hjá heimsins londum.
Tá ið ymsu londini lótu aftur í vár, ávirkaði hetta fíggjarmarknaðirnar nógv. Í februar- og marsmánaði fall MSCI World-indeksið við meira enn 30%. Sama tíðarskeiðið fullu renturnar á statslánsbrøvum eisini, og fyrsti ársfjórðingur í fjør var tann svárasti fyri partabrævamarknaðin síðani fíggjarkreppuna í 2008.
Partabrøvini raktu botnin 23. mars, men longu ein mánað eftir vórðu partabrøvini hækkað við 30%. Orsøkin til tess eru helst hjálparpakkarnir, sum ymsu londini hava latið.
Aftan á amerikanska forsetavalið og tíðindi um koppseting fyri koronu, hittu partabrøvini aftur nýggjar hæddir, og 2020 endaði hóast alt við einum positivum avkasti. So hóast 2020 hevur verið merkt av stórum váða og sveiggjum, so endaði avkasið á einum støði, sum vit vanliga vænta av einum miðal ári.
Góðar vónir fyri 2021
2021 hevur longu víst framgongd á partabrævamarknaðinum. Heimsindeksið er longu á 2,5%, og tað sær út til, at marknaðurin tekur forskot á koppsetingargleðina. Samstundis síggja vit, at smittutølini í USA og Evropa seta nýggj met, og fleiri og fleiri lond lata aftur, júst sum í vár.
Tað tykist tó sum um, at marknaðirnir ikki lata seg ávirka av hesum. Vit sleppa neyvan uttanum, at tað fer at taka langa tíð at basa heimsfarsóttini, og vit fara helst ikki at síggja positivar broytingar í búskaparligum og sosialum virksemi í vikunum, sum koma. Men koppsetingin fer helst at vera drívmegin fyri búskaparligari uppgongd, sum 2021 helst fer at verða merkt av. Verður hetta so, fara vit vónandi at síggja avkast á partabrævamarknaðinum í 2021, sum eitt úrslit av hægri búskaparligum virksemi og hægri inntøkum hjá fyritøkum.
Harafturat síggja vit, at rentustøðið enn er lágt, sum helst fer at hava við sær positiva gongd á rentumarknaðinum, ið síðani kann ávirka partabrævamarknaðin rætta vegin. Fyrivarni skulu tó takast – millum annað síggja vit høgar prísásetingar á partabrøvum og stóra skuld hjá fyritøkum, sum kann hava negativa ávirkan á møguligt avkast.


text: Amerikanska Katie Ledecky setti nýtt heimsmet í 1500 frí í síðsta innleiðandi riðli fyri løtu síðani í Kazan. Hennara nýggja met er 15:27.71. Gamla metið hjá henni var 15:28.36. Lotte Friis royndi seg í næstsíðsta riðli og svam næstbesta tíð í morgun við 15:54.23. Lena Rannváardóttir úr Havnar Svimjifelag royndi seg eisini í greinini, og svam tá 18:21.09, sum hevði verið stórt persónligt met um ikki hon í Portugal herfyri longu hevði betrað nógv um tað, niður á 18:09.25. Áðrenn tað var metið hjá Lenu 18:32.85, frá Danish Open í mars mánaða. Finalan í 1500 frí hjá kvinnum verður í annaðkvøld. Sí fleiri úrslit her.


text:
Kvørkveggja
Kvørkveggjan (frøðiheiti - Turdus merula) er nær skyld við óðinshana og líkist honum í vøkstri, men ikki í liti. Steggin er kolsvartur við gulum nevi; bøgan og ungfuglurin eru svart- og brúnflekkut. Velið er langt, og ofta setur hon tað uppeftir. Vetur og vár eru einstakar at síggja í Føroyum. Tað er varugur fuglur, flýgur mest høgt fram yvir jørðini og dámar væl at fjala seg. Fyrst hon er komin, heldur hon seg mest við bøgarðar og úthús. Fær hon góðan frið, verður hon djarvari og kann koma inn millum húsanna. Urtagarðar dámar henni væl, men sjáldan situr hon í trøunum, smýgur mest um niðri á jørð og skavar eftir føði. Í kava kemur hon í køstarnar; bera fólk henni tá molar og eplaflus, verður hon rættiliga spøk. Av allarbestu sangarum er hon; men vit fáa ikki at hoyra hana, tí eftir summarmála rýmir hon av landi. Navn hennara verður sagt so ymist; summstaðni siga tey kverkveggja, summstaðni kvørkviski, og nú eru mong — eftir einari bók — farin at nevna hana rókur, men tað er heilt skeivt; rókur er ein nógv størri fuglur.[1]
Útsjónd[rætta | rætta wikitekst]
Ein av mest skiftandi og ljómvakrastu songunum stavar frá kvørkveggjuni, bert klingandi trøstalát hennara kemur stundum uppímillum. Krunkasvarti steggin við tí bjartgula nevinum situr ovast uppi í einum træ, á einari flaggstong ella á einari rygg-ás, og við songi sínum frøir hann maka sín, ið liggur og bølir, og okkum eisini, tá ið hann sigur hinum kvørkveggjusteggjunum í grannalagnum frá, at øki hansara ikki er tøkt.[2]
Útbreiðsla[rætta | rætta wikitekst]
Og í dag kunnu ikki bert tey, ið búgva í Havn, frøast um hesa ljómandi gleði, men eisini tey, ið búgva í øðrum býum; eisini í fleiri bygdum er hann at hoyra, tí javnt og savnt hevur kvørkveggjan víðkað um øki sítt, síðani hon fór at eiga her á landi í 1940-árunum. Tá kom hon fyrst til Sandoyar, Kunoyar og Havnar. Ógvisliga ódnin í 1988 fór illa við flestu viðarlundunum í landinum og forkom verpingarmøguleikunum hjá teimum fuglum, ið halda til í trøum. Men áðrenn tann ódnin herjaði, var kvørkveggjan farin víðari um, so stovnur hennara var nógv betur fyri enn ein annar trøstur, óðinshanin, ið eftir ódnina nærum hvarv sum búfuglur. Kvørkveggjan er ein av teimum fuglunum, sum fullkomiliga hevur broytt vanar eftir góðari øld. Fyrr var hon styggur skógarfuglur, men so hvørt sum sethúsaurtagarðsmentanin breiddi seg, flutti hon inn, og í dag er hon munandi spakari og ein tann vanligasti fuglurin í Evropa. Hon hevur førkað seg norðureftir og eigur í dag í øllum oyggjabólkunum í Norðuratlantshavi, og enntá í Íslandi hevur hon átt nakrar ferðir. Kavaveturin í Skandinavia ger, at hjá kvørkveggjuni ber ikki til at finna føði og soleiðis hóra undan; um heystið flyta fuglarnir suðureftir og í ein útsynning. Tá hendir seg, at teir koma higar, og onkuntíð um heystið ýður hagin av ymiskum trastum, tí vanliga ferðast kvørkveggjan saman við øðrum trastum, oftast saman við fjallatrastum og óðinshanum. Tá hoyrist eitt annað lát frá kvørkveggjuni, nevniliga ferðalátið, ið ljóðar eins og eitt høgt, glintandi ljóð tjiiiip, og sum líkist ferðalátinum hjá øðrum trastum. Er veturin lýggjur, kunnu trastarnir steðga her í fleiri mánaðir, og tá kunnu teir fara at amast uppi í okkara egnu kvørkveggjum. Tí sjáldan liggur kavi so mikið leingi her, at kvørkveggjan ikki finnur sær føði, og hetta hevur havt við sær, at hon fær verið her alt árið, hon eru vorðin støðufuglar hjá okkum. Kvørkveggjan er løtt at kenna, steggin er svartur, allur sum hann er, við gulum nevi, meðan bøgan er veikari á liti, morreyð, bringan heldur ljósari við deplum, nevið brúnt. Kvørkveggjan er eyðkent trøstaslag, hon hevur hoppandi gongulag og er tung á flognum. Úr nevinum og út á tromina á velinum er hon 24 cm long. Hon byggir sær reiður húsanna millum, t.d. í einum bilhúsi, undir einum takskeggi ella í einum runni. Hon verpur 4 ljós, brúnblettut egg, og góð ár megnar hon at fáa 2 urptir undan. Nærkast ketta ella hundur reiðrinum ella teimum stóru ungunum, hoyrist ávaringarlátið á kvørkveggjuni, eitt máttmikið, hvølt, stutt lát sum tjiokk. Kvørkveggjan livir av reyðmaðki og smákyktum, og vanligt er at síggja kvørkveggju leggja høvdið á skák, so at hon sær reyðmaðkin betur, meðan hon dregur hann upp úr moldini.[3]
Sí eisini[rætta | rætta wikitekst]
Útvortis slóðir[rætta | rætta wikitekst]
Keldur[rætta | rætta wikitekst]
- ↑ Mikkjal á Ryggi: Fuglabókin, Dýralæra II. 1951.
- ↑ Postverk Føroya
- ↑ Postverk Føroya


text:
Klípið
Navnið Klípið er tikið úr grótlaðing. Bøgarðarnir, sum enn síggjast víða um í Føroyum, eru eitt tað vakrasta minnið, vit hava um forfedrar okkara. At hugsa sær tað arbeiði og tað nærlagnið, sum varð lagt í hesi bygningsverk. Stórir klettar, steinar og so klípi. Klípi eru smáir steinar, sum verða brúktir til at styðja størri steinar og fylla tey hol, sum altíð mega vera í laðingini, klípi kunnu vera stór ella smá. Soleiðis eru hesi mállæruklípi ætlað at fylla tey hol, sum eru í tí málsliga vitanini hjá næmingunum,
Bókin fylgir gjølla "Lær teg enskt" eftir Ásu Hátun og Unu Poulsen, so at tað ber til at sláa upp í báðum, um ein kannar ávíst fyribrigdi.
Í mong ár hava vit brúkt ymsar danskar og onkra hendinga enska mállæru, og síðani bókin "Lær teg enskt" kom, hevur hon eisini verið nýtt. Men saknur er í venjingum, sum hoyra til mállærufyribrigdini.
Nógvar av uppgávunum kunna lættliga svarast, um tú hevur mállæruna við síðuna av, so ber til at skifta ímillum og kanna, um tú gert rætt so hvørt.
Forlagið Ungu Færoyar geva út. Á heimasíðuni www.unguforoyar.com ber til at lesa um aðrar áhugaverdar útgávur hjá forlagnum, og viðhvørt eru sertilboð til skúlar og skúlafólk.


text:
Verkstova um atgeingi til talgild tíðarrit og dátugrunnar
Stórur tørvur á lættari atgeingi til vísindaligt tilfar
Stórur áhugi var fyri verkstovuni um atgeingi til talgild tíðarrit og dátugrunnar, sum Granskingarráðið, Fróðskaparsetrið og Landsbókasavnið skipaðu fyri í gjár. Umleið 100 fólk høvdu leitað sær oman í Kongshøll at hoyra, hvørjar møguleikar granskarar í Føroyum, Noregi og Danmark hava at fáa atgongd til vísindaligar greinar og dátur.
Annika Smith, landsbókavørður, greiddi frá samstarvi millum føroyskar granskingarstovnar og Landsbókasavnið um atgongd til vísindaligt tilfar á netinum. FRIS samstarvið millum Landsbókasavnið og flestu granskingarstovnarnar – Faroe Research Information Service – slitnaði í 2018, tá Jarðfeingi og Fróðskaparsetrið tóku seg úr, men arbeitt verður við at taka tað uppaftur.
Tore Nilsen, seniorráðgevi á deildini fyri lisensavtalur og Open Access hjá UNIT, ið er stovnur undir norska Útbúgvingar- og Granskingarmálaráðnum, greiddi frá avtalum og samráðingum við vísindaforløg um talgilda atgongd til vísindagreinar. Noreg hevur sett sær fyri, at frí atgongd skal vera til vísindaligar greinar um gransking, ið hevur fingið almennan stuðul, í 2024.
Anne Thorst Melbye, leiðari á PURE skrivstovuni á Syddansk Universitetsbibliotek, greiddi frá skipanini PURE, sum skrásetir allar granskingarútgávur, og frá donsku Open Access tilgongdini. Danska Útbúgvingar- og Granskingarmálaráðið hevur stungið út í kortið, at allir borgarar í Danmark skulu hava fría atgongd til vísindaligar greinar frá donskum granskingarstovnum í 2025.
Í Føroyum er eingin skipað skráseting av granskingarúrslitum, og eingin almennur politikkur er viðvíkjandi Open Access. Fyri verkætlanir, sum eru stuðlaðar úr Granskingargrunninum er krav, at úrslitini skulu almannakunngerast Open Access í størst møguligan mun. Í nýggju lógini um gransking, sum arbeitt verður við í løtuni, er ætlanin, at felags ásetingar skulu gerast um hetta.
Karin Margretha Larsen, deildarleiðari á Havstovuni, Rúni Weihe, deildarleiðari á Havsbrún, og May-Britt Skoradal, námslektari í sjúkrarøktarfrøði á Fróðskaparsetrinum, greiddu eisini frá sínum royndum við skráseting av granskingarúrslitum og atgeingi til talgilt vísindaligt tilfar.
Gott kjak var bæði í sambandi við framløgurnar og í steðgunum, og semja var um, at tað er av alstórum týdningi at tryggja lætt atgeingi til sum mest av tilfari til flest møgulig fólk í Føroyum.
Tiltakið varð stroymt, til ber at síggja tað aftur her


text:
Í kvøld spælir Christopher á Vágsbøi
Dynamit og Signar í Homrum fara eisini á stóra pall.
Summar Festivalurin heldur í dag fram við konsertum á trimum pallum, undirhaldi og tónleiki í Sivlandi og mangt annað.
Fyrsta kvøldið á Summar Festivalinum var framúr gott – og nakað vátt. Lukas Graham hevði stórfingna konsert á Vágsbøi, har eisini Danny & The Veetos hildu poppveitslu.
Í kvøld spælir poppstjørnan Christopher á Vágsbøi. Hann er komin til landið og lovar eina rimmar konsert í kvøld. Christopher spælir fangandi popptónleik, og hann er kendur sum ein fantastiskur performari á pallinum.
Í kvøld spæla eisini legendurnar Dynamit og Signar í Homrum á stóra palli. Eisini ber til at hoyra bólkar sum Tinganest, Grandma’s Basement, Báru Silvansdóttir, Jens Marna Hansen, Beinir og Benjamin Rajani.
Silvaland letur upp kl 14.00 og bjóðar aktivitetir og undir. Kl 17.00 verður konsert við Mariu á Lakjuni í Silvalandi.


text:
Samandráttur.
Línuskip: Trý ísfiskalínuskip eru undir Íslandi og koma allir at landa í vikuni. Undir Føroyum eru fimm línuskip og koma tey eisini at landa í vikuni. Skipini hava ein blanding av tosk, hýsu, longu og brosmu. Nøkur línuskip liggja inni, men fara helst avstað um vikuskiftinum. Fýra frystilínuskip eru undir Ísland og tað fimta fer á Flemish Kap.
Útróður: Streymurin batnar sum vikan líður og veðrið verður brúkiligt, so vit rokna við nakað av útróðri.
Djúpvatnstrolarar: Bara ein er til fiskarí. Hann fiskar stinglaks og blálongu, Landar helst síðst í vikuni.
Partrolarar: Allir eru til fiskarí og koma teir at landa sum vikan líður. Fiskaríið eftir upsa er einki at reypa av. Trý pør fiska gulllaks.
Trolbátar: Allir eru til fiskarí. Allir eru norðanfyri og fiska næstan bara tosk. Fiskaríið er gott. Allir koma at landa í vikuni.
Garnaskip: Bara eitt garnaskip fiskar svartkalva og eitt fiskar havtasku. Bæði koma at landa í vikuni. Fiskaríið er brúkiligt.
Heinta alla metingina her


text:
Sumbiar Kirkja
Í nøkur ár hevði verið tosa um nýggja kirkju, og menn í Sumba høvdu í 2 ár verið í holt við at bróta grót og samla tilfar, tá prósturin í 1885 legði fram umsókn um for Kirkekassernes Regning at lade paabegynde Opførelsen af Sumbø Kirke til forestaaende Foraar.
Bygginevnd var sett frammanundan, við m.ø. J.C. Evensen, og hon arbeiddi víðari við, hvat tilfar brúkast skuldi til tak og torn eins og hvussu múrarnir skuldu vera innan.
Útgrevstur fyri múrunum og slætting av økinum var álagt sum pliktarbeiði; fýra dagsarbeiði fyri hvønn mannin. Formaður fyri hesum arbeiði var Johan Hypolitus Samuelsen.
Tekningar og kostnaðarætlan skuldu gerast, og hesi arbeiði læt løgtingið til ávikavíst J.A. Arge og Dione Isaksen. 22. mars 1886 vóru teir lidnir við arbeiði.
Til at halda eftirlit við byggingini vóru settir G. Sigurðson, timburmaður og snikkari, og J.A. Nolsøe, timburmaður.
Grótarbeiði gjørdi Petur í Mattalág, byggimeistari úr Havn, sum eisini røkti postflutningin úr Havn til Suðuroyar.
Andreas Jensen, snikkarameistari, av Viðareiði, fór í gongd við timbur- og snikkaraarbeiði t. 8. juli 1886.
Kirkjan, sum er 27 x 13 alin til støddar, varð takt við nævur og flag, men tornið varð takt við skifuri. Takið er síðani skift til asbest.
Kirkjan varð vígd tann 19. juni 1887 og við til vígsluna vóru J.C. Evensen, Føroya próstur, Frederik Petersen, Suðuroyar prestur og Christian Andreas Hansen, Havnar prestur.
[KELDA: J. P. Gregoriussen, Yngru Hválvkirkjurnar]


text:
Týskvøldið hevði Roysnið aðalfund. Hetta var annar aðalfundur í “nýggju tíðarrokningini” hjá felagnum, sum hetta fyrsta árið má sigast at hava ment seg nógv. Formaðurin Marnar Pattinson og nevndarlimurin Egil G. Olsen stóðu fyri vali. Formaðurin tók við afturvali meðan Egil ynskti at lata aðrar koma fram at. Nýggjur nevndarlimur fyri Egil gjørdist Eirikur Joensen, sum frammanundan var varalimur. Og nýggjur varalimur gjørdist Rani Friang Rasmussen. Nýggja nevndin er nú soleiðis mannað:
- Marnar Pattinson, formaður
- Arnfinn Johannesen, næstformaður
- Hallbjørg Danielsen, skrivari
- Búi Uni Jensen, nevndarlimur
- Eirikur Joensen, nevndarlimur
- Rani Friang Rasmussen, varalimur
- Johan M. Jacobsen, varalimur
Hetta seinasta árið er nógv hent í felagnum. Venjingin er blivin skipað bæði innan- og uttandura við venjing fyri bæði vaksin og børn. Roysnið hevði eisini fleiri umboð á venjaraskeiðinum, sum FÍF nýliga hevur fyriskipað. Kappingarnar hjá Roysnið hava verið fyrimyndarliga væl fyriskipaðar. Eisini var Roysnið sjónligt í sambandi við mentunnardagarnar í Runavíkar Kommuna skipaði fyri. Her hevði Roysnið tjald við rennibandi og kaffi/køkuskølu og eisini skipaði Roysnið fyri fyrilestri við ítróttargranskaranum Magna Mohr um venjing, við denti á rennivenjing.
Roysnið í tjaldinum í mentunarvikuni. F.v. Herta, Arnfinn, Sverri, Tóta, Dardus, Terje, Rani og Egil


text:
Ella Smith Clementsen
Ella Smith Clementsen er føroyskur rithøvundur, fødd í Tórshavn 21. februar 1952.
Fyrsta bók hennara var Jólavættrarnir og eg (1985)
Hon hevur týtt ein hóp av barnabókum til føroyskt og skrivað søgur í Mina jólabók.
Útgávur:
1986 Mikkjal
1990 Mikkjal og Guðrun
1994 Ein øðrvísi jólamaður í Míni jólabók
1996 Jólini hjá Árna í Míni jólabók
1999 Teldujól í Míni jólabók
2000 Jól hjá ommusystur í Míni jólabók
2005 Hesumegin og hinumegin í Míni jólabók
2006 Unikumma og øll hini í Míni jólabók
2008 Á ferð við Perlu í Míni jólabók
2012 Rói í Míni jólabók
Umrøður:
Olivur við Neyst: Endiliga aftur ein føroysk barnabók – Fríu Føroyar 21. november 1986
Hervør Jákupsson: Mikkjal – ein nýggj føroysk barnabók. Sosialurin 18. oktober 1986
Marna Jacobsen: Kærkomnar klubbabøkur til 5-8 ára gomul børn. Brá 13/14-1989
Heiður:
Barnabókavirðisløn Tórshavnar býráðs 1994


text:
Reglur Stórkappingin á breyt 2020
KAPPINGARREGLUR 2020
Grand Prix á Breyt
Navn og endamál
Almenna navnið á kappingini er BETRI Stórkappingin. Navnið kann broytast um ein stuðul ynskir og rindar fyri tað.
Reglur fyri luttøku
Kappingin er opin fyri øllum børnum, ungum og vaksnum. Fyri at luttaka og fáa stig í sjálvari Betri Stórkappingini, skal ein tó verða skrásettur limur í einum felag fyri frælsan ítrótt, áðrenn kappingardagin. Luttakararnir skulu helst vera í singlet/t-thirt í umboðar litir felagsins, tá kappast verður.
Tað verður kappast í niðanfyri standandi bólkum og greinum:
GG: Børn (2013-2015) telja ikki við í Betri Stórkappingini
Aldurin verður roknaður, sum blivin aldur tá almanakkaárið er runnið. Tað verður skipað fyri einstaklinga kapping í øllum bólkunum.
Kappingarsløg
Kappingarnar fara allar fram á frælsum ítróttarøki. Kappingargreinar verða fastlagdar áðrenn kappingarbyrjan. Kappast verður í spurti, miðteinum, kasti og lopi hvønn kappingardag. Tvs. at t.d. dreingir 10-11 hava fýra Betri Stórkappingar og kunnu kappast í spurti, miðteini, kasti og lopi. Sami luttakari kann taka lut í øllum fýra kappingargreinum í sínum aldursbólki.
Í tekniskum greinum fáa bólkarnir 8-9 ár, 10-11 ár, 12-13 ár og 14-15 ár tríggjar royndir, meðan bólkarnir 16-17 ár, 18-19 ár og menn/kvinnur fáa 3 royndir innleiðandi + 3 royndir til seks tey bestu.
Kappingar
1. BETRI Stórkapping – Tórsbreyt leygardagur 09. mai kl. 12.30 – Bragdið (tilmelding í seinasta lagi mikukvøldið 6. mai)
2. BETRI Stórkapping – Tórsbreyt leygardagur 23. mai kl. 12.30 – Hvirlan (tilmelding í seinasta lagi mikukvøldið 20. mai)
3. BETRI Stórkapping – Tórsbreyt leygardagur 13.juni. kl. 12.30 –Treysti/Roysnið (tilmelding í seinasta lagi mikukvøldið 10. juni)
Leygarkvøldið eftir loknar kapping 13. juni skipar FÍF fyri Betri Stórkapping Afterparty har m.a. øll heiðursmerkir verða handaðið.
Gevið gætur! Av tí at startlistar verða lagdir út á heimasíðuna undan kappingunum, er tilmeldingarfreistin fyrr enn vanligt.
So minnist til at melda til í góðari tíð. Eingin tilmelding er á staðnum!
Stigatalva
Stig verða givin eftir hesum leisti:
Nr. 1 fær 10 stig
Nr. 2 fær 9 stig
Nr. 3 fær 8 stig
Nr. 4 fær 7 stig
Nr. 5 fær 6 stig
Nr. 6 fær 5 stig
Nr. 7 fær 4 stig
Nr. 8 fær 3 stig
Nr. 9 fær 2 stig
Nr. 10 fær 1 stig
Samlaða einstaklingakappingin verður avgjørd eftir hvør íðkari hevur flest stig eftir øll trý umførini. Tvs. øll trý umførini telja við. Fyri at fáa heiðursmerki, skal íðkarin hava luttikið í minst tveimum Betri Stórkappingum.
Stendur tað á jøvnum, vinnur íðkarin, sum hevur uppnátt flest stig í einari kapping. Stendur tað framvegis á jøvnum vinnur rennarin, sum hevur næstflest stig í einari kapping osfr.
Heiðursmerkir
Heiðursmerkir verða latin til trý tey fremstu samanlagt í hvørjum aldursbólki í hvørji høvuðsgrein. Harumframt verður steyp latið gentu og dreingi, íð hevur savnað flest stig tilsamans í einum aldursbólki í bólkunum 8-9 ár, 10-11 ár, 12-13 ár og 14-15 ár, og tá telja allar kappingarnar við.
Tilmelding
Tilmelding fer fram á heimasíðuni hjá FÍF, sum er www.fif.fo, í seinasta lagi mikukvøldið undan kappingunum.
Umsiting
Kappingin verður umsitin av Kappingarnevndini hjá Frælsum Ítrótti Føroya (FÍF).
Gunvá Wardum, Guttorm Sørensen og Rógvi Johansen


text:
Wikipedia:Hendingar/9. mars
Hin 9. mars:
- 1566 - David Rizzio, skrivari hjá Mariu Stuart, verður myrdur av skotskum aðalsmonnum undir leiðslu av Lord Darnley, makanum hjá Mariu, í Holyroodhouse í Edinburgh.
- 1796 - Napoleon Bonaparte giftist Joséphine de Beauharnais.
- 1888 - Friedrich III verður nýggjur týskur keisari. Hann situr á trónuni bara í eina stutta tíð, tá hann doyr, bert 99 dagar seinni.
- 1945 - Amerikanarar fara at bumba Tokyo í Japan.
- 1959 - Barbie-dukkan verður at síggja fyri fyrstu ferð á eini leikutoysstevnu í New York City.
Leiðbeining[rætta wikitekst]
Á hesi síðu skulu helst bert vera tríggjar hendingar, ið verða skrivaðar stutt og í punktformi, danska Wikipedia hevur bert 3 hendingar fyri hvønn dagin, ið sæst á forsíðuni, tann enska hevur fimm hendingar og tann norska hevur uppaftur fleiri hendingar. Tað má bara vera upp til tann ið skrivar her at meta um, hvat ið passar best, men ikki ov nógvar hendingar. Hendingarnar skulu eisini kunna finnast aftur í greinini fyri dagin, og tað eigur at vera talan um týðandi hendingar fyri dagin.
Harumframt kunnu merkisdagar skrivast ovast (t.d. ólavsøka fyri 29. juli). Ein viðkomandi mynd skal eisini vera við her fyri at ímynda eina av hendingunum, hon skal bert vera 80 pixel (px) til støddar.


text:
Setanarsamrøðan - soleiðis fyrireikar tú teg
Tað er týdningarmikið at vita eitt sindur um arbeiðsplássið, áðrenn tú fert til setanarsamrøðu. Set teg inn í, hvat fyritøkan framleiðir, arbeiðsuppgávur, virðir og onnur grundleggjandi viðurskifti. Við hesum vísir tú áhuga fyri fyritøkuni, og at tú veitst, hvat starvið snýr seg um.
- Kanna heimasíðuna hjá fyritøkuni.
- Spyr teg fyri hjá onkrum, tú kennir í fyritøkuni, ella sum starvast á sama arbeiðsøki.
- Tú kanst eisini ringja til fyritøkuna at fáa upplýsingar. Hetta vísir, at tú hevur áhuga fyri starvinum.
Tú kanst ikki vita frammanundan, hvørjar spurningar tú fært til setanarsamrøðuna. Men tú kanst tó fyrireika teg til nakrar grundleggjandi spurningar, sum eru rættiliga vanligir til slíkar samrøður:
- Greið frá tær sjálvum/sjálvari – brúka elevatorrøðuna
- Hví søkir tú hetta starvið? Hví vilt tú arbeiða í júst okkara fyritøku?
- Hvat heldur tú vera serliga áhugavert við starvinum?
- Hví skulu vit seta júst teg í starv?
- Hví gavst tú í tínum fyrrverandi arbeiði?
- Hvat gjørdi tú tað tíðarskeiðið, tá ið hol er í CV’num?
- Gev eitt ítøkiligt dømi um, at tú ert ágrýtin, dugir at finna loysnir o.s.fr. Brúka lýsingarorðini, tú hevur nýtt í umsóknini.
- Hvør er tín størsta styrki? Og størsti veikleiki?
- Hvørjum slagi av arbeiðsuppgávum trívist tú best við?
- Hvørjum slagi av arbeiðsuppgávum trívist tú ringast við?
- Greið frá eini arbeiðsuppgávu, sum tær dámdi væl, og har tú heldur, at tað eydnaðist væl hjá tær.
- Greið frá eini arbeiðsuppgávu, har tað gekst minni væl hjá tær. Hvat gjørdi tú? Og hvat gekk illa?
- Hvørjar framtíðarætlanir hevur tú? Hvar ert tú um fimm ár?
Eitt gott hugskot er at fyrireika spurningar til setanarsamrøðuna. Hetta gevur tær møguleika at avgreiða møgulig ivamál viðvíkjandi starvssetanini og vísir samstundis, at tú hevur áhuga fyri starvinum.
Tú kanst eitt nú spyrja um, hvussu langa tíð starvsfólk brúka til eina ávísa arbeiðsuppgávu, ella um møguleikarnar fyri sparring á arbeiðsplássinum.
Tá ið tú til eina setanarsamrøðu verður biðin um at greiða frá tær sjálvum/sjálvari, er sonevnda elevatorrøðan góð. Hetta er ein stutt framløga, har tú greiðir frá, hvør tú ert – bæði fakliga og persónliga.
Heitið stavar frá, at tú skalt kunna greiða frá tær sjálvum og tínum førleikum í so stutta tíð, sum ein elevator-túrur tekur. Í mesta lagi ½–1 minutt. Røðan skal skapa áhuga og forvitni, og hon skal tryggja, at áhoyrararnir minnast teg.
Hugsa um hesar spurningarnar, tá ið tú fyrireikar tína elevatorrøðu:
- Hvørjir eru tínir førleikar? Ger ein lista yvir tínar førleikar, bæði útbúgvingar og royndir.
- Hvør er tín málbólkur? Hugsa um, hvør fyritøkan er. Tað er munur á einum barnaansingarstovni og eini stórari alifyritøku. Boðskapurin í tíni elevatorrøðu skal vera viðkomandi fyri arbeiðsplássið, har tú søkir starv.
- Hvønn tørv nøktar tú? Set orð á tað virði, tínir førleikar skapa, og hvønn tørv, teir nøkta. Dugir tú tað, er lættari at sannføra ein arbeiðsgevara um at seta júst teg í starv.
- Hvat er títt íkast til fyritøkuna? Set orð á, hvørjar arbeiðsuppgávur tú kanst átaka tær. Hetta ger tað lættari hjá arbeiðsgevaranum at ímynda sær teg sum ein part av starvsfólkahópinum.
- Hvat ger teg serliga/n? Ger tær greitt, hvat sermerkir teg fram um aðrar umsøkjarar. Hvat dugir tú, sum hini ikki duga?
- Fyrimunirnir við at seta júst teg í starv? Set orð á fyrimunirnar, fyritøkan fær við at seta teg í starv. Fáa tey nøgdari viðskiftafólk? Betri stundir til aðrar uppgávur? Nýggja framleiðslu?
- Hvat fært tú burturúr? Tað er týdningarmikið at merkja, at tú brennur fyri tínum arbeiði. Hví hevur tú valt júst hetta arbeiðsøkið? Og hví vilt tú hava starv í júst hesari fyritøkuni? Finn eina eitt sindur djypri orsøk, enn at tú bara vilt hava eitt starv.
Orða svarini á spurningarnar til eina samanhangandi røðu í ½ til 1 minutt. Sig hana hart fyri tær sjálvum/sjálvari. Flyt innihaldið runt, sum tað hóskar best. Tá ið tú ert nøkulunda nøgd/ur, skriva tá røðuna niður – so minnist tú hana betur.
Eitt gott hugskot er at venja elevatorrøðuna framman fyri speglinum ella biðja vinfólk/familju lurta, meðan tú heldur hana. Elevatorrøðan skal sjálvandi broytast eftir málinum og móttakaranum, men hon má altíð vera sonn og avspegla tann persónin, sum tú ert.
Setanartilgongdin byrjar longu, tá ið tú møtir upp á arbeiðsplássinum. Øll, sum tú hittir, kunnu vera tínir framtíðar starvsfelagar ella stjóri. Tí skalt tú hugsa um tína atferð beinanvegin.
- Lat teg í, so at tú kennir teg væl
- Tak CV, umsókn og tíni egnu notat við til samrøðuna
- Møt rættstundis
- Fast lógvatak og gott eygnasamband er altíð jaligt
- Slappa av – minst til, at tey halda umsókn tína vera áhugaverda og gleða seg at hitta teg
Hurrá, tú ert boðin til setanarsamrøðu!
Hetta merkir, at umsóknin hevur vakt áhugan hjá arbeiðsgevaranum. Nú skalt tú inn at greiða nærri frá, hví tú fegin vilt hava hetta starvið, og hvat tú kanst geva arbeiðsplássinum.
Bílegg eina tíð hjá okkum, um tú hevur tørv á at venja setanarsamrøðuna. Vit gera eitt setanarpanel, sum gongur ígjøgnum spurningarnar, sum tú kanst vænta at fáa til setanarsamrøðuna.
Trýst her at bíleggja eina tíð at venja setanarsamrøðu.


text:
Tíðindi/Greinar
05-10-2021
Korini hjá lærarum kring heimin eru ógvuliga ymisk, og nógvastaðni er tørvurin á betri skúlagongd ovurstórur. Tað eru framvegis nógv støð í heiminum, har milliónir av børnum ikki sleppa í skúla. Hetta kemst m.a. av ógvuliga stórum læraratroti.
Fleiri enn 100 lond hátíðarhalda dagin, sum varð hildin fyrstu ferð í 1994. Tá spratt dagurin úr heimsyvirlýsing Sameindu Tjóða frá 1948 um mannarættindi, har eitt punkt er, at øll hava rætt til skúlagongd. Ljós verður varpað á, hvussu stóran týdning lærarin hevur sum undirvísari og eisini, hvussu týdningarmikil lærarin er, tá ið tað snýr seg um at menna virknar borgarar í einum modernaðum samfelagi. Læraradagurin er eisini við til at varpa ljós á, at útbúgving er ein grundleggjandi menniskjarættur.
Eisini í Føroyum verður hesin týðandi dagur tíbetur hátíðarhildin í fleiri skúlum. Tað kann t.d. vera næmingaráðið og skúlastýrið í skúlanum, sum skipa fyri degnum. Innihaldið kann sjálvandi vera rættiliga ymiskt. Í summum skúlum verður tað skipað sum ein hugnalig løta, har lærarar, næmingar og avvarðandi eru saman. Á skránni eru ofta røður, sum næmingar halda, og tað kemur meir enn so fyri, at tey eisini hava bjóðað einum gestarøðara at siga nøkur orð. Talan er um eina hátíðarliga og hugnaliga løtu, har næmingar og foreldur takka lærarunum á ymiskan hátt.
Eg ivist onga løtu í, at tað í nógvum skúlum verður gjørt nokk so fitt burturúr, tá ið altjóða læraradagur er. Tí hevði tað eisini verið hugaligt, um føroyskir miðlar vístu hesum degnum størri ans og góvu honum tað uppmerksemi, hann hevur uppiborið. Tað er púra vist, at fleiri góðar og rørandi søgur verða fortaldar hendan dagin, og tað hevði einki gjørt, um almenningurin eisini hoyrdi nakrar av hesum søgum.
Lærarar verða mettir og vigaðir hvønn tann einasta dag, og tað er væl skilligt. Lærarastarvið er ein av grundarsúlunum í samfelagnum, og tí hava flestøll eina meining um tað. Nokk so ofta snýr prátið seg tó um tað, sum ikki er nóg gott ella ikki riggar nóg væl. Tí er altjóða læraradagurin eitt gott høvi at steðga á og viðurkenna tað stóra og týdningarmikla arbeiðið, lærarar gera dag og dagliga.
Eitt herðaklapp av og á kann gera stóran mun. Eisini hjá lærarum.


text:
Tíðindi
14-10-2021
Einstaki lærarin kann ganga undan og leggja lunnar undir eini mentan í einstaka flokkinum, har hugburðurin er, at tað er stuttligt og gevandi at lesa, men best er, heldur Lydia Didriksen, um allur skúlin gongur undan og tekur lógvatak um týdningin at lesa. Tað kann hann gera við at hava eina virkisætlan viðvíkjandi lesing, reglulig lesiátøk, eitt vælment skúlabókasavn og ein hugburð til lesing, sum sigur, at uppgávan at fáa næmingar at lesa liggur á øllum lærarum í øllum lærugreinum.
- Øllum børnum dámar sera væl, at lærarar fortelja og lesa fyri teimum. Vit minnast øll lærarar frá okkara tíð í skúlanum, sum dugdu so væl at fortelja. Teir rúnabundu og tóku okkum við í aðrar heimar. Lærarin eigur at gera sær greitt, hvussu ómetaliga umráðandi tað er at fortelja søgur fyri børnum. Við at gera tað ber lærarin mentan, mál og vitan víðari til næmingarnar. Munnliga frásøgnin stimbrar lesihugin. Tá ið næmingarnir so varnast, at teir sjálvir kunnu lesa alt tað, sum lærarin fortelur, so fær hann hug at lesa bøkur, sum eru líka spennandi. At miðla spennandi og góðar søgur fyri børnum er so ómetaliga umráðandi í miðlanini av lesihugi.
Hetta at fortelja og siga frá eigur at vera ein nógv størri partur í gerandisdegnum í skúlanum og í øllum lærugreinum, heldur Lydia Didriksen.
- Nú alt flytur seg á talgildar pallar, og sambandið millum ættarliðini eru broytt so nógv, so tørvar okkum eitt kjak um javnvágina av tøkni og undirvísing uttan tøkni. Sambandið millum lærara og næmingar eigur at verða styrkt. Vit mugu taka frásagnarleiklutin hjá lærarum í størsta álvara, tí hann hevur so ómetaliga stóran týdning.
Í undirvísing sínari í føroyskum á Námsvísindadeildini leggur Lydia Didriksen stóran dent á narrativitetin, tað er stóra týdningin av at fortelja. Hvussu ótrúliga umráðandi tað er at seta orð á okkum sjálv, á verðina og alt rundan um okkum.
- Málið er jú mentanar- og vitanarberi, og alt verður kjølfest í málinum. Vit viðgera eisini, hví tað er umráðandi at lesa skaldskap; hetta at kenna seg aftur í øðrum menniskjum fyri felagsskapin í einum samfelag og í heiminum. Tað er umráðandi, at læraralesandi skilja dygdirnar í skaldskapi og at lesa skaldskap, umframt hví málið er so umráðandi amboð.
Les samrøðu við Lydiu Didriksen í Skúlablað nr 5, 2021.
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Frá fyrireikarunum verður sagt, at 28. desember er dagurin tá ið Nes Kommunu Cup er á skránni í Tofta skúla.
Fyrsta kappingin var í 2012, og er hetta sostatt áttanda árið at skipað verður fyri hugnaligasta tiltaki Føroya.
Endamálið við kappingini er, at virka fyri hugna og trivnaði í Nes kommunu.
Eftirmetingarnar bera boð um at hetta er eydnast. Tó, altíð ber til at gera okkurt betri. Takk fyri bøtandi hendur gjøgnum árini.
Fyriskipararnir kunnu staðfesta, at áhugin er stórur – eisini frá fólki aðrastaðni – men til tess at halda fast í áðurnevnda endamáli, ber ikki til hjá øllum at luttaka. Hugnaligasta tiltak Føroya er ætlað fólki við tilkýti til Nes kommunu.
Hugaligt er tað at uppliva, at okkara útisetar og fráflytarar seta sær dagin av, soleiðis at til ber at halda fast við tær røtur, ið góvu og enn geva so nógv. Og tað er at fegnast um, at fólkið á staðnum tekur so væl undir við tiltakinum og leitar sær oman í hugnaligu miðhøll skúlans, har kaffi og gott prát er á menu’ini.
Fyriskiparar bera stuðlum, hjálparfólki og luttakarum eina hjartans tøkk fyri undanfarin ár. Og vit lýta við spenningi fram ímóti degnum, tá ið áttanda tiltakið verður fyriskipað.
Í ár hava fyriskipararnir valt at seta talið av liðum niður á 18 lið.
Hetta er fyri at geva pláss fyri einari legendukapping millum bólkaspælið og endaspælið. Meira um tað seinni.
Vit síggjast 28. desember í Tofta skúla.


text:
1. og 2. flokkur í Skúlanum við Streymin
“Ull er Føroya gull” er gamalt føroyskt orðatak. Tað eru uml. 70.000 seyðir í Føroyum. Seyður hevur altíð havt stóran týdning fyri føroyingar, tí hann bæði hevur útvegað okkum mat og klæðir.5
Longu tá ið norðbúgvar komu til Føroya í 9. øld, var nógvur seyður á oyggjunum. Upprunaseyðurin var lítil og minti um serstaka Soay-seyðin, sum enn livir á skotska oyggjabólkinum St. Kilda.7
Á Føroya Fornminnissavni ber til at síggja sokallaða dímunarseyðin. Síðstu upprunaseyðirnir hildu til á Lítlu Dímun og vórðu avlívaðir uml. 1860.9
Seyðafelli í 17. øld hevði við sær, at onnur seyðasløg vórðu flutt inn úr Íslandi, Hetlandi og Orknoyggjunum.11
Føroyski seyðurin minnir um seyðaslag í Noregi, sum tey kalla “spælsau”. Seyðurin í Íslandi er eisini nær slektaður við hann. Nakað, ið eyðkennir hesi seyðasløg, er, at tey hava stuttan hala.13
Seyður trívist væl í Føroyum. Veturin er mildur, og sjálvt tá ið kavi liggur, kann hann skava seg niður á okkurt etandi.15
Seyður etur gras og er tað vit kallað jóturdýr. Tað vil siga, at hann fyrst svølgir grasið fyri síðani at klíggja tað upp aftur at tyggja.17
Lembing er um várið. Smálombini súgva mammu sína fyrstu tíðina, men fara síðani at eta gras og vaksa skjótt. Longu á heysti sama ár, verða flestu teirra flett.19
Mest sum alt á seyði verður etið. Eisini avroð, blóð og seyðarhøvd. Flestu krovini verða hongd í hjallarnar at ræsa og turka, og so verður kjøtið klárt at eta næstu mánaðirnar.21
Seyðaull kann verða spunnin til tógv. Føroyska ullin er sera heit og inniheldur eisini nógv lanolin, sum ger, at hon reinsar seg sjálva.23
Veðrarnir hava horn, meðan ærnar vanliga eru kollutar. Hava ærnar horn, eru tey munandi minni enn á veðrunum.25
Foto/ Myndir/ Asseq/ Valokuva/ Guvvieh/ Nuotraukos/ Photo:
S1+14: Erik Christensen - commons.wikimedia.org
S4+10+18: Arne List - flickr.com/ commons.wikimedia.org
S6: Owen Jones - commons.wikimedia.org
S8: Northerner - commons.wikimedia.org
S12: Thomas Mues - commons.wikimedia.org
S16+22: Lisa Borgström
S20: Jan Thomsen
S24+26: Jóannes S. Hansen


text:
Ársins jólahugnið 13. Desember kl 14:00
Kæru limir,Sclerosufelagið vil við hesum bjóða til jólahugna tann 13. desember kl. 14.00 á Hotel Hilton. Í ár hevur Sclerosufelagið valt at hava ein øðrvísi jólahugna, ið verður á Hotel Hilton á Staravegi 13 í Tórshavn. Her verður bjóðað til ein høvuðsrætt, ið verður konfiterað og stokt dunnulær við glaseraðari reyðrót, urtablandi, dunnusós og eplum afturvið. Omaná verður mandlurís við kirsuberjasós. Í ár kemur Ólavur á Váli at spæla nøkur løg. Eisini vænta vit, at jólamaðurin finnur veg á hotellið. Við vón um góða undirtøku, hóast almennu tilmælini, fer nevndin at heita á tykkum øll um at boða frá luttøku til tiltakið, antin við at senda teldupost til sclerosufelag@sclerosufelag.fo ella við at ringja á telefon 598783 innan 6. desember- Við jólaheilsu,Nevndin í Sclerosufelagnum


text:
- Tíðindi, mentan og ítróttur
Viðgera lánið til "hassjlæknan"
Vit eru nú komin til tann partin av Eik-rættarmálinum, tá Fíggjarligt Støðufesti gjøgnumgongur fimm ítøkilig útlán, sum tey meta høvdu avgerandi týdning fyri, at Eik fór út av eggini.
Og dagurin í dag er helst ein av teimum litríkaru í rættarmálinum. Í dag verður viðgjørt, hvussu tað bar til, at Eik banki - sambært Fíggjarligum Støðufesti - misti 158 milliónir krónur uppá stóru verkætlanina Sydporten.
Málið gerst serliga litríkt - ikki bara tí talan er størsta einstaka kundan hjá Eik - men eisini tí talan er um ein heilt serligan kunda.
Eik játtaði lán til "hassjlæknan"
Maðurin, sum stóð fyri verkætlanini at byggja ein stóran skrivstovubygning á Islands Brygge, var Vagn Andersen. Hann var verfaðir Claus Riskjaaer Petersen, sum eisini var kendur í donsku vikubløðunum, og so var Vagn Andersen eisini kendur sum "hassjlæknin", tí hann - umframt at vera lækni - var dømdur hálvt-fimta ára fongsulsrevsing fyri at hava smuglað 102 kilo av hasj.
Men hóast hesa ivasomu fortíðina játtaði Eik Banki honum risastór lán til at byggja ein skrivstovubygning, sum skuldi vera 40.000 fermetrar á Islands Brygge.
Eingin verulig kredittviðgerð
Í rættinum í dag legði Fíggjarligt Støðufesti serliga dent á, at Eik banki í Føroyum onga veruliga kredittviðgerð gjørdi av málinum. Føroyski Eik lánti pengar til verkætlanina, tí danski Eik Banki gjørdi tað.
Tað varð eitt nú víst á, at í Eik-nevndini í Føroyum varð spurt eftir, hvør var kundaráðgevi í málinum. Men í veruleikanum var ongin verulig kundaviðgerð í Føroyum. Einasta dagfesting, sum var at finna í føroysku skjølunum, var dagfestingin, tá lánið var játtað.
Ongin dagfesting var at finna fyri nakra kreditt-meting, tí hon var í danska bankanum, vísti Fíggjarligt Støðufesti á.
Eik væntaði vinning
Fíggjarligt Støðufesti vísti eisini á, at Eik Banki vildi átaka sær serliga stóran vága, tí bankin vónaði at fáa ein vinning - eina sokallaða upside - við virðinum 180 milliónir krónur, tá feløg byrjaði at keypa ella leiga seg inn í bygningin.
Eik hevði tí bert triðja veðrætt í stóru verkætlanina. Hóast ongir leigarar vóru klárir at flyta inn í bygningin, var Eik sinnaður at taka hendan vága á seg - eitt nú tí bankin umrøddi, at um ongin annar vildi í bygningin, kundi Eik Bank Danmark húsast í honum.
Men tá avtornaði, var ongin áhugi at flyta inn í bygningin, og Eik Bank Danmark hevði heldur onga framtíð.
Eik Banki í Føroyum misti 158 milliónir krónur, umframt at danski Eik Banki misti eins nógvar pengar sambært Fíggjarligum Støðufesti uppá verkætlanina.
Sí eisini


text:
Boliviahjálpin 2021: Innsavning av peningi frá 19. til 24. mars18. mars 2021
HJÁLPIÐ OKKUM AT HJÁLPA
Hvørt ár savna vit næmingar á Glasi pening inn til føroysku menningarverkætlanina í Bolivia. Á skúlanum TAEPO í lítlu bygdini Quchis í Andesf-jøllunum eru tey hart rakt av koronu. Tí er tørvur størri menningarhjálp í ár. Korona ger, at vit ikki kunnu arbeiða fyri peningin, sum vant. Tí er innsavningin í ár øðrvísi, har øll kunnu lata eftir førimuni.
Málið er at savna inn 200.000 krónur, sum fara beinleiðis til at menna skúlan.
Her kanst velja eina upphædd – 100, 200, 300, 500 ella 1.000 krónur – og gjalda beinleiðis við gjaldskorti.
Tú kanst eisini flyta eina upphædd eftir egnum vali á konto 6460 0003763244. Alt ger mun!
Les meira um Boliviahjálpina her.


text:
Bøn er betri enn yoga, mindfullness og meditatión
Lindin hevur framleitt poddvarp-røðina “Bønarskúlin” við Tummasi Jacobsen.
Sjálvt um fólk ikki nevna seg kristnan, so vísa nógvar útlendskar kanningar, at næstan øll fólk biðja av og á. Lindin hevur tí framleitt eina poddvarprøð um bøn. Røðin er bygd upp av samrøðum sum Jóhannes Miðskarð hevur við Tummas Jacobsen, sum er kendur sum lovsangsleiðari og talari í samkomuni Filadelfia í Havn.
Fyrsta sendingin snýr seg um hvat bíblian fortelur um bøn. Komið verður inn á, at Gud bjóðar fólki at samtala við seg, – og at henda samskiftiskanal eitur bøn.
Næsta sending snýr seg um hví og hvussu einstaklingar kunnu vera í bøn til Guds.
Triðja sending snýr seg um hvussu fólk kunnu biðja um bøn í felagi - bæði endamál og praksis. Komið verður í hesi røð fyrstu ferð inn á yoga, mindfullness og meditatión.
Fjórða sending snýr seg um andaligan vøkstur og bøn. Tá vit gerast kristin vera vit sett á eina ferð saman við Gudi ímóti himlinum sum endaligt mál. Á ferðini verða vit bjóðaði í eini gongd at líkjast Jesus meir og meir í sinnalagi. Tó skal undirstrikast at sjálvt um vit líkjast Jesus í sinnalagi, varðveit vit okkara unikku persónligheit. Í dag tosa nógv um persónliga menning og nýta tá yoga, mindfulness og mediatión. Bønin verður sett í mótsøgn við hesi trý í hesum partinum.
Poddvarprøðin sum eitur “Bønarskúlin” finst á flestu poddvarp-plattformum, t.d. Spotify.
Somuleiðis er møguligt at hoyra alla røðina her: https://bonarskulin.transistor.fm/episodes
Eisini er møguligt at síggja røðina á youtube: https://youtube.com/playlist?list=PLFK-wxfswk4pM1pI2X4jGc86KN3BxH-Pj
Mest lisið í farnu viku
Skráin hjá IKTUS Sjónvarp, sunnudag 17. oktober 2021
Forfylgingarvanvid í Posta
Oljuprísirnir halda fram at hækka
Álitið á politikarar er lágt millum manna
Týr - útgávukonsert og 20 ára hátíðarhald
Rósa Samuelsen spyr um bíðilistar í sjúkrahúsverkinum
Venzel Olsen 100 ár
Eitt talv fyri deyðan
Føroyar skulu hava virknari samstarv við ES
Stórt tónleika tiltak á Ljósfestini í Vági
Thor keypt nýtt skip
Undantaksloyvi givið til taðing í fleiri hagapørtum
Nokk er nokk í Bústøðum
Barnabókaupplestur í Suðuroy leygardagin 16. oktober
Nýtt átak hjá Ferðslutrygd: Koyr. Bara.
Skrúva fyri vatninum í Djóna í Geils gøtu og síðugøtum mánadagin 18. oktober
Føroysku bankarnir lúka øll markvirðini í eftirlitsdiamantinum
Okkurt má gerast fyri heilsustarvsfólkini
Vit mugu verja Bústaðir
Vøkstur og grøna kósin ganga hond í hond
Afturvendandi avbjóðingarnar mugu loysast
Bankarnir hava havt positiv eginpeningsavkast síðani 2016
Bókadeildin á heimspremieru við nýggjari barnabók eftir J.K. Rowling!
FarPay kosin ”Børsen Gazelle 2021”
Samband
Postboks 226
FO-600 Saltangará


text:
Í fjør gjørdi RF eina roynd at flyta ross millum kappingarøkini í Vágum og Tórshavn, tá kappingar vóru.
Í ár er so viðtikið at hetta skal vera eitt fast tilboð til FM kappingar, hetta er fyrst og fremst ætla okkara ungu reiðfólkum, men um pláss eru tøk, so ber sjálvsagt til hjá øðrum at sleppa við.
Hugsjónin við hesari ætlan, er at sleppa reiðfólkum undan so nógvum kostnaðum sum gjørligt, serliga teimum ungu. Tað er nóg dýrt sum er, at eiga ross og vóna vit við hesum at fáa fleiri til kappingar.
Fyribils er hetta bert galdandi millum Vágar og Tórshavn har tey flestu rossini eru, men um hetta eyðnast nóg væl, verður tilboð møguliga víðka til onnur økir.
Vil tú hava ross títt flutt til kapping, ber til at senda eini boð her, ella at ringja á tlf. 511618.


text:
Nú verður farið undir at skipa eitt fólkaheilsustýri í Føroyum, sum við hollum kunnleika til føroysk samfelagsviðurskifti skal loysa eina røð av heilsufakligum uppgávum. Eftir ætlan fer Fólkaheilsustýrið at virka 1. januar 2022.
Kaj Leo Holm Johannesen, landsstýrismaður í heilsumálum, er farin undir arbeiðið at skipa eitt fólkaheilsustýri í Føroyum.
Talan verður ikki um at skipa ein nýggjan stovn. Í staðin skulu uppgávur frá ymsum stovnum leggjast í Fólkaheilsustýrið. Við at leggja uppgávurnar í eitt slíkt stýri, ber til at gagnnýta verandi orku munandi meira skynsamt, enn tað ber til undir verandi skipan.
Landslæknaembætið verður ikki partur av Fólkaheilsustýrinum.
Fólkaheilsustýrið fer at verða skipað í stigum. Ætlanin er, at Fólkaheilsustýrið verður sett á stovn 1. januar 2022.
Arbeiðið at skipa Fólkaheilsustýrið fer at verða gjørt í samstarvi við viðkomandi partar á økinum. Í dag hevði landsstýrismaðurin boðið limunum í serfrøðingabólkinum, ið skal ráðgeva Heilsumálaráðnum, á fund. Í apríl fer Heilsumálaráðið at hava fundir við eina røð av øðrum viðkomandi pørtum um uppgávur og virksemi hjá Fólkaheilsustýrinum.
Á myndini eru: Kaj Leo Holm Johannesen, Turid Arge, Bjarni á Steig, Egil á Bø, Hjalti Gunnarstein, May-Britt Skoradal, Guðrið Andorsdóttir, Pál Weihe, Jan Simonsen, Hansa Sørensen, Birita Ludvíksdóttir og Katrin Gaard
Á myndini vanta: Tummas í Garði, Magni Mohr og Lars Fodgaard Møller.


text:
Í hesum 15. parti hoyra vit um, hvussu veðurlagið á jørðini broytist, og at tað ber til at rokna, nær ístíðir verða.
Serbin Milankovic greinaði, hvørjar stjørnufrøðiligu orsakirnar eru til ístíðir. Jørðin gongur um sólina í einari ellipsu, men ellipsan broytir skap. Fyrst er hon næstan cirkulrund, men verður so avlangari og nærkast so aftur sirkulrunda skapinum.
Periodan í hesi broyting er knappliga 100.000 ár. Vit hoyra um Agassiz, Adhémar, Croll og at enda um Milankovic, sum mennir eitt ástøði til at gera forsagnir um veðurlagið á jørðini.
Milankovic gevur út úrslitið av arbeiði sínum viðvíkjandi natúrligum stjørnufrøðiligum ávirkanum á veðrið á jørðini, og øðrum himmalknøttum við.
Hann staðfestir, at ikki bara broytingar í skapinum á ringrásini hava ávirkan á veðurlagið. Pólagongdin (precession) og broytt áshall (obliquity) gera eisini sítt.
Milankovic roknar ymsu ávirkanirnar milliónir ár aftur í tíðina. Um nøkur tíggjutalstúsund ár kann aftur væntast ein ístíð á jørðini.
Í sambandi við sólarmyrkingina, ið er 20. mars í 2015, senda vit bókina Rúmdin - almenn stjørnufrøði, sum Pól Jespersen hevur skrivað. Nám gav bókina út í 2012. Pól Jespersen lesur sjálvur og tillagar tekstin til upplestur.


text:
-
VUEOCT-16 LOP BOLS
nálægt San Carlos de Bariloche, Río Negro (Argentina)
-
Playa Winter
nálægt General Lorenzo Vintter, Río Negro (Argentina)
-
BOLSON mAITEN
nálægt El Bolsón, Río Negro (Argentina)
-
Triangulo 24-2-2017
nálægt Perito Moreno, Río Negro (Argentina)
-
26-OCT- cerro otto- colonia suiza- cerro otto
nálægt Perito Moreno, Río Negro (Argentina)
-
-
06-MAR-17 VUELOGUTIERRES
nálægt Perito Moreno, Río Negro (Argentina)
Staðir í Río Negro
- Ferlar í Aguada Cecilio
- Ferlar í Aguada de Guerra
- Ferlar í Allen
- Ferlar í Arroyo de la Ventana
- Ferlar í Arroyo Verde
- Ferlar í Balneario El Cóndor
- Ferlar í Balneario Massini
- Ferlar í Balneario Municipal
- Ferlar í Barda del Medio
- Ferlar í Benjamín Zorrilla
- Ferlar í Boca de la Travesía
- Ferlar í Catriel
- Ferlar í Cayuqueo
- Ferlar í Cerro Abanico
- Ferlar í Cerro Mesa
- Ferlar í Cerro Policía
- Ferlar í Cervantes
- Ferlar í Chacay Huarruca
- Ferlar í Chelforó
- Ferlar í Chichinales
- Ferlar í Chimpay
- Ferlar í Choele Choel
- Ferlar í Cinco Chañares
- Ferlar í Cinco Saltos
- Ferlar í Cipolletti
- Ferlar í Clemente Onelli
- Ferlar í Coitaco
- Ferlar í Colonia Catriel
- Ferlar í Colonia Josefa
- Ferlar í Colonia Julia y Echarren
- Ferlar í Comallo
- Ferlar í Cona Niyeo
- Ferlar í Contraalmirante Cordero
- Ferlar í Contraalmirante Martín Guerrico
- Ferlar í Coronel Belisle
- Ferlar í Coronel Eugenio del Busto
- Ferlar í Coronel Juan José Gómez
- Ferlar í Curacó
- Ferlar í Darwin
- Ferlar í Dina Huapi
- Ferlar í Doctor Rogelio Cortizo
- Ferlar í El Bolsón
- Ferlar í El Caín
- Ferlar í El Cuy
- Ferlar í El Juncal
- Ferlar í El Porvenir
- Ferlar í Falckner
- Ferlar í Ferri
- Ferlar í Fitarruín
- Ferlar í Fray Luis Beltrán
- Ferlar í Futa Ruín
- Ferlar í Ganzú Laufquen
- Ferlar í General Conesa
- Ferlar í General Enrique Godoy
- Ferlar í General Fernández Oro
- Ferlar í General Lorenzo Vintter
- Ferlar í General Roca
- Ferlar í Ingeniero Jacobacci
- Ferlar í Ingeniero Luis A. Huergo
- Ferlar í Ingeniero Otto Krause
- Ferlar í Juan de Garay
- Ferlar í La Ensenada
- Ferlar í La Esperanza
- Ferlar í La Lobería
- Ferlar í Laguna Blanca
- Ferlar í Las Bayas
- Ferlar í Las Grutas
- Ferlar í Las Perlas
- Ferlar í Llao Llao
- Ferlar í Lonco Vaca
- Ferlar í Los Juncos
- Ferlar í Los Menucos
- Ferlar í Los Repollos
- Ferlar í Mainque
- Ferlar í Mancha Blanca
- Ferlar í Maquinchao
- Ferlar í Mencué
- Ferlar í Menucos
- Ferlar í Ministro Ramos Mexía
- Ferlar í Musters
- Ferlar í Negro Muerto
- Ferlar í Neneo Rucá
- Ferlar í Ñirihuau
- Ferlar í Ñorquinco
- Ferlar í Nuevo León
- Ferlar í Ojos de Agua
- Ferlar í Padre Alejandro Stefenelli
- Ferlar í Paso Chacabuco
- Ferlar í Paso Flores
- Ferlar í Paso Limay
- Ferlar í Perito Moreno
- Ferlar í Pichi Leufú
- Ferlar í Pichi Mahuida
- Ferlar í Piedra Pintada
- Ferlar í Pilcaniyeu
- Ferlar í Pomona
- Ferlar í Puerto Alegre
- Ferlar í Puerto Blest
- Ferlar í Puerto Frías
- Ferlar í Puerto Pañuelo
- Ferlar í Puerto San Antonio Este
- Ferlar í Quetrequile
- Ferlar í Quiñihuao
- Ferlar í Río Chico
- Ferlar í Río Colorado
- Ferlar í Río Villegas
- Ferlar í Rivadavia
- Ferlar í San Antonio Oeste
- Ferlar í San Carlos de Bariloche
- Ferlar í Santa Rosa
- Ferlar í Sierra Colorada
- Ferlar í Sierra Grande
- Ferlar í Sierra Pailemán
- Ferlar í Tragua Tragua
- Ferlar í Valcheta
- Ferlar í Valle el Manso
- Ferlar í Vicealmirante Eduardo O’Connor
- Ferlar í Viedma
- Ferlar í Villa Catedral
- Ferlar í Villa Mascardi
- Ferlar í Villa Regina
Flokkar í Río Negro (Argentina)
- Bestu Fjórhjól ferlar í Río Negro (Argentina)
- Bestu Róður ferlar í Río Negro (Argentina)
- Bestu Alpagreinar ferlar í Río Negro (Argentina)
- Bestu Fjallahjól ferlar í Río Negro (Argentina)
- Bestu Útivist ferlar í Río Negro (Argentina)
- Bestu Götuhjól ferlar í Río Negro (Argentina)
- Bestu Seglbátur ferlar í Río Negro (Argentina)
- Bestu Hlaup ferlar í Río Negro (Argentina)
- Bestu Kajak/Kanó ferlar í Río Negro (Argentina)
- Bestu Vélsleði ferlar í Río Negro (Argentina)
- Bestu Gönguskíði ferlar í Río Negro (Argentina)
- Bestu Alpaferðir ferlar í Río Negro (Argentina)
- Bestu Snjóskór ferlar í Río Negro (Argentina)
- Bestu Snjóbrettaiðkun ferlar í Río Negro (Argentina)
- Bestu Bíll ferlar í Río Negro (Argentina)
- Bestu Fjallaklifur ferlar í Río Negro (Argentina)
- Bestu Flugvél ferlar í Río Negro (Argentina)
- Bestu Útreiðar ferlar í Río Negro (Argentina)
- Bestu Götureiðhjól ferlar í Río Negro (Argentina)
- Bestu Off road Mótorhjól ferlar í Río Negro (Argentina)
- Bestu Skíðaiðkun um Dreifbýli ferlar í Río Negro (Argentina)
- Bestu Fjallahlaup ferlar í Río Negro (Argentina)
- Bestu Ganga ferlar í Río Negro (Argentina)
- Bestu Lest ferlar í Río Negro (Argentina)
- Bestu Gljúfraferðir ferlar í Río Negro (Argentina)
- Bestu Ferðareiðhjól ferlar í Río Negro (Argentina)
- Bestu Torfæruakstur ferlar í Río Negro (Argentina)
- Bestu Svifvængjaflug ferlar í Río Negro (Argentina)
- Bestu Línuskautar ferlar í Río Negro (Argentina)
- Bestu Skautahlaup ferlar í Río Negro (Argentina)
- Bestu Blint Fólk ferlar í Río Negro (Argentina)
- Bestu Stafaganga ferlar í Río Negro (Argentina)
- Bestu Trial-mótorhjól ferlar í Río Negro (Argentina)
- Bestu Enduro-mótorhjól ferlar í Río Negro (Argentina)
- Bestu Sund ferlar í Río Negro (Argentina)
- Bestu Ratleikur ferlar í Río Negro (Argentina)
- Bestu Multisport ferlar í Río Negro (Argentina)
- Bestu Stand up Paddle ferlar í Río Negro (Argentina)
- Bestu Berum Fótum ferlar í Río Negro (Argentina)
- Bestu Canicross ferlar í Río Negro (Argentina)
- Bestu Hjóla-/ Hlaupabretti ferlar í Río Negro (Argentina)
- Bestu Fjallahjól með einu Hjóli ferlar í Río Negro (Argentina)
- Bestu Golf ferlar í Río Negro (Argentina)
- Bestu Húsbíll ferlar í Río Negro (Argentina)
- Bestu Þrýstiloftsbátur ferlar í Río Negro (Argentina)
- Bestu Úlfaldi ferlar í Río Negro (Argentina)
- Bestu Freeride Skíði ferlar í Río Negro (Argentina)
- Bestu Flygildi ferlar í Río Negro (Argentina)
- Bestu Vélbátur ferlar í Río Negro (Argentina)
- Bestu Reiðhjólakerra ferlar í Río Negro (Argentina)
- Bestu Flúðasigling ferlar í Río Negro (Argentina)
- Bestu Fjallabrun MTB ferlar í Río Negro (Argentina)
- Bestu Splitboard ferlar í Río Negro (Argentina)
- Bestu Gravel Reiðhjól ferlar í Río Negro (Argentina)
- Bestu Rafmagnshjól ferlar í Río Negro (Argentina)
- Bestu Plogging ferlar í Río Negro (Argentina)
- Bestu Bikepacking ferlar í Río Negro (Argentina)


text:
Skráin til bygdarráðsfundin 05. oktobur 2021.
Hesi mál verða viðgjørd á bygdarráðsfundi, fríggjadagin 05. oktobur 2021. kl. 20:00.
Sumbiar Kommuna
Burturbeining av leivdum frá fletting
Visti tú, at leivdir frá fletting dálka sera illa?
IRF fær nógvar fullar vembur inn at brenna, og tað viðførir dálkandi útlát frá skorsteininum. Tí er sera týdningarmikið at tøma vemburnar, áðrenn tær verða koyrdar burtur.
IRF í Trøllavík steingir kl. 12.30 hósdagin
Støðin hjá IRF í Trøllavík í Suðuroy steingir hósdagin 23. september kl. 12.30. Opið er aftur fríggjadagin sum vanligt.
Fundarfrásøgn frá bygdaráðsfundinum 03. september 2021.
Fundarfrásøgn frá bygdaráðsfundinum 03. september 2021, er løgd út á heimasíðuni.
Fundarfrásøgnin frá bygdaráðsfundinum her.
Sumbiar Kommuna
Koppsetingar í Suðuroynni
Týsdagin 14. septembur og ónsdagin 15. septembur fara heilsustarvsfólk runt Suðuroynna at bjóða øllum, ið eru eldri enn 12 ár, at verða koppsett ímóti Covid-19.
Vitjanartænastan í Suðuroy
Vitjanartænastan í Suðuroy skipar fyri kunnandi tiltaki fríggjadagin 10. septembur kl. 17 í Salt. Til ber at hitta sjálvbodnu samskipararnar, tekna seg til


text:
Nick Nolte
Nicholas King "Nick" Nolte (føddur 8. februar 1941) er amerikanskur sjónleikari, leikari, sum leggur røddir til teknifilmar og skemtari. Hann hevur verið sjónleikari í fimm áratíggur, og spældi sínar bestu filmleiklutir í 1990-árunum. Hann er m.a. kendur fyri sín leiklut í Cats & Dogs: The Revenge of Kitty Galore sum Butch og fyri leiklutir í filmunum: 48 Hrs. (1982), Cape Fear (1991), Afterglow (1997), Affliction (1997), The Good Thief (2003), og Warrior (2011). Hann er blivin tilnevdur tríggjar Oscar, tvær ferðir fyri besta sjónleikara og einaferð fyri besta stuðlandi sjónleikara.


text:
Sum skipsførari hevur tú evsta myndugleika umborð og hevur m.a. ábyrgd av at tryggja, at arbeiðsgongdir og rakstur av skipinum verður framt sambært lóggávu.
Tú hevur eisini ábyrgd av arbeiðsumhvørvi og trygdarviðurskiftum umborð, og at skipið kemur trygt fram í einum reinum havumhvørvi.
Upptøkukravið til skipsførara er, at tú hevur staðið útbúgvingina til skipara. Harumframt 6 mánaðir við skipum yvir 500 BT. Harafturat krevst góðkend sjón- og hoyriroynd (bláabók), sum er yngri enn 2 ár og fráfaringarroynd fólkaskúlans 9. ella 10. flokk ella líknandi.
Skúlagongdin til skipsførara tekur 1½ ár aftur at skipara, sum er 1½ ár, t.e. 3 ár til samans.
Ein lesandi við miðnámsprógvi ella hægri kann klára skipsførara upp á 1 ár.
Sum skipsførari kanst tú vera stýrimaður ella skipari á øllum fiskiskipum og handilsskipum, ið sigla á øllum heimsins høvum.
Vinnuháskúlin – www.vh.fo
Tú kanst venda tær til Símun Poulsen, undirvísingarleiðara og lestrarvegleiðara, simun@vh.fo, 517220 ella til Karl Gregersen, undirvísingarleiðara og lestrarvegleiðara, karl@vh.fo, 787016.


text:
Tá Treysti fyrr í mánaðinum skipaði fyri FM í hálvmaraton í Klaksvík, vóru tað tey bæði Jan Elmar Sørensen úr Treysti og Rigmor N. Arge úr Hvirluni, sum blivu føroyameistarar á rutuni, sum nú er broytt nakað í mun til undanfarin ár, so hon er flatari og fýra umfør á 5,275 km, í mun til trý umfør á góðar 7 km undanfarin ár. Startur og mál eru eisini flutt.
Starturin
Tey bæði vóru eisini undan kappingini favorittar. Men Jan Elmar, sum rann eina góða hálvmaratonkapping í Cardiff á páskum, har hann kláraði OYL-kravtíðina, kundi kortini vænta sær harða kapping frá brøðrunum Eiriki og Andrias Hansen úr Bragdið, sum ætlaðu at kneyka Oyggjaleikakravtíðina, sum er 1 tími og 15 minuttir. Eirikur rann fyrst í mánaðinum BT-halvmaraton í Lyngby uppá 1.15.59 og Andrias hevur víst góðan form í vetur og tikið seg fram.
Ætlanin var at danski stórrennarin Henrik Them, skuldi hjálpa teimum, men vegna mjadnaskaða, so fekk hann tíverri ikki hjálpt teimum á mál við hesum, og varð stórur ivi um hvussu leingi hann fekk runnið við.
Henrik Them, Andrias Hansen, Eirikur Hansen og Jan Elmar Sørensen
Á broyttu rutuni skuldu rennast fýra umfør á knappar 5,3 km. Eftir fyrsta umfar lógu teir fýra púra javnir, men eftir næsta umfar var Jan Elmar leysur frá Eiriki, sum eisini var leysur frá Andrias, meðan Henrik Them mátti gevast vegna skaðan. Tað hálvrunnið var, lógu Jan Elmar, Eirikur og Andrias allir nakað undir kravtíðina, so tað sá ógvuliga spennandi út hvussu leikur spældi av seinnu hálvu.
Á triðja umfari hevði Jan Elmar økt sína leiðslu og var hann nú knappan minutt frammafyri Eirik, sum framvegis lá undir kravtíðina, meðan Andrias var líka omanfyri.
Jan Elmar helt sina leiðslu á mál, sjálvt um ferðin hjá honum fór nakað niður, og gjørdist hann sostatt á fyrsta sinni føroyameistari í hálvmaraton, við tíðini 1.14.03 tímar, sum bert er átta sekund seinni enn hann rann í Cardiff, men kortini væl undir kravtíðina.
Stórur spenningur var nú hvussu útfallið hjá Eiriki og Andrias bleiv, men tíverri so bleiv tíðin á Eiriki á øðrumplássi 1.15.12, bert 12 sekund omanfyri kravtíðina, men hann setti kortini persónligt met á teininum. Hjá Andriasi á triðjaplássi bleiv tíðin 1.15.36 sekund.
Ungi Treystarennarin Julian Gregersen gjørdist nummar fýra við persónligum meti, sum nú er 1.18.06, frammanfyri FM-vinnaran frá seinast, Martin Gravesen úr Bragdið, sum eisini setti persónligt met á fimtaplássi við 1.18.21. Martin vann veteranbólkin frammanfyri Henry Olsen úr Bragdið við 1.20.49 og Heina Gregersen úr Treysti við 1.25.32.
Julian Gregersen og Martin Gravesen
Hjá kvinnunum var tað aftur Rigmor N. Arge úr Hvirluni, sum legði seg á odda frá byrjan og hon økti leiðsluna støðugt fyri hvørt umfar, og bleiv hon tryggur føroyameistari við tíðini 1.31.13. Kappingin um annað- og triðjapláss, sum varð ímillum Astrid Joensen úr Roysnið og Birnu M. Joensen úr Hvirluni bleiv haraftur ímóti sera spennandi. Tað bleiv ongantíð stórur munur ímillum tær, og tá tær fóru út á seinasta umfar, var Birna bert einar 70-80 metrar frammanfyri. Orkan gekk undan hjá Birnu, meðan Astrid rann væl seinasta umfar, og fór framvið Birnu og tryggjaði sær silvurheiðursmerkið við 1.39.08. Birna á triðjaplássi kom á mál við tíðini 1.39.58. Tær tríggjar blivu eisini fremstu veterankvinnur á mál.
Fremstu kvinnur í bæði opna- og veteranbólkinum f.v: Astrid Joensen, Rigmor N. Arge og Birna M. Joensen
Hjá superveteranunum var tað enn einaferð “suvereni” Jens R. Weihe úr Frælsi, sum kom fyrstur um málstrikuna. Tíðin hjá honum bleiv 1.28.54. Á næstu plássunum varð tað eina løtu til kapping ímillum Jósvein H. Olsen úr Bragdið og Rana Nolsøe úr Treysti, men á seinnu hálvu dróg Jósvein frá og gjørdist nummar tvey við 1.33.41, meðan Rani á triðjaplássi kom á mál við tíðini 1.35.09.
Jens R. Weihe (76) vann enn eitt FM-heiti í superveteranbólkinum
Hjá kvinnuligu superveteranunum gjørdist Sunneva Olsen vinnari við 1.54.40, frammanfyri Elisabeth Rasmussen við 1.59.29 og Jessi Hansen við 2.14.56. Tær umboða allar Bragdið.
Rennararnir á veg norður eftir Nólsoyar Pálsgøtu beint eftir startin
Myndirnar hevur Jóannes N. Poulsen tikið.
ÚRSLIT FM HÁLVMARATON 2016


text:
Louis Pasteur
Louis Pasteur (27. desember 1822 – 28. september 1895) var ein franskur evnafrøðingur og mikrobiologur føddur í Dole í Fraklandi. Hann er mest kendur fyri sítt merkisverda gjøgnumbrot í orsøkum og fyribyrging av sjúkum. Hansara gransking og úrslit hava minka um deyðatíttleikan av barsilsfepuri, og hann framleiddi fyrstu koppsetingina (vaksinu) móti hundaøði (rabies). Hansara royndir stuðlaðu fatanini av at sjúkur eru elvdar av mikroorganismum. Vanlig fólk minnast best Pasteur fyri hansara uppfinning av einum máta at forða fyri, at mjólk og vín elva til sjúku, ein framleiðsluháttur, sum seinni varð nevndur pasteurisatión. Pasteur er mettur at vera ein av trimum, sum hava grundlagt mikrobiologiina. Hinir báðir eru Ferdinand Cohn og Robert Koch.
Útvortis ávísingar[rætta | rætta wikitekst]
- The Institut Pasteur
- The Pasteur Foundation
- Pasteur's Papers on the Germ Theory
- Pasteur's Work on Beer Brewing
- The Pasteur Galaxy
- Louis Pasteur featured on the 5 French Franc banknote from 1966.
- Germ Theory and Its Applications to Medicine and Surgery, 1878
- LIFE magazine's top 100 events of the millennium: Germ theory of disease and Pasteur
- Louis Pasteur (1822-1895) profile, AccessExcellence.org


text:
Fuglfirðingar komu suður eftir at hava verið í einum longum dysti móti grannunum úr Gøtu og Leirvík, men tíverri megnaðu vit ikki at gera okkum dælt av, at teir høvdu brúkt eyka nógva orku í miðvikuni.
Tað byrjaði heldur trilvandi frá okkara síðu, ikki vóru spældir nógvir minuttir, so bleiv brekkan knappliga brøtt. Ivan fær reytt kort, summi vildu møguliga sagt, at tað samanborið við aðra hending í seinastuni, ikki átti at verið reytt. Dómarin ivaðist tó ikki og rak Ivan av vøllinum eftir eina hending har okkara málverji tekur bóltin við hondini uttanfyri 16-meturin. ÍF fáa tíverri dupultan vinning av hesum, tí frísparki sum Ivan gjørdi bleiv sett í netið.
Vit fáa tó fóta okkum aftur, hóast vit eru ein maður færri. Eftir 32 minuttir er tað Albert Adu, sum enn eina ferð fær bóltin settan í netið.
Tá alt kemur til alt so mugu vit nokk vera nøgd við eina stigi við Stórá, hóast mong høvdu væntað meira, tá hugsa verður um at ÍF høvdu spælt steypakappingardyst móti Víkingi.
Næsti dystur verður móti EB/Streymi við Margáir – ein sannur seks stigs dystur, tí nú tørvar okkum ein sigur aftur, tí AB og FC Suðuroy hava eftirhondini skavað sær so mikið av stigum saman at samband aftur er í millum.
Dysturin móti EB/Streymi verður leiktur sunnudagin 3. mai.


text:
Nevnd felagsins metur, at tørvur er á, at nýggjar kreftir taka yvir komandi ár og tískil er samstarvið við høvuðsvenjaran Páll Hagbert Guðlaugsson steðgað.
Vit í Tvøroyrar Bóltfelag takka Páll fyri hansara stóra innsats fyri felagið seinasta hálvt triðja árið og ynskja honum alt tað besta framyvir.
Nýggjur venjari er funnin, og vit gleða okkum til eitt spennandi og mennandi kappingarár 2016.
Sáttmáli er undirskrivaður við 45 ára gamla, hollendska venjaran, Robert F. Roelofsen, ið verður høvuðsvenjari í 2016.
Robert F. Roelofsen hevur drúgvar royndir sum venjari síðan 1988, mest úr Hollandi og Týsklandi. Hann kemur nú úr starvið hjá FC Hansa Rostock, har hann hevur verið høvuðsvenjari hjá U23 og hjálparvenjari hjá 1. liðnum. Í árunum 2004 og 2005 var hann eisini ungdómsvenjari hjá U17 í sama felagið og nevnast kann til stuttleikar, at millum ungu leikarirnir hann hevði undir sínum veingjum tá, var núverandi kendi týski landsliðsleikarin Toni Kroos, sum í dag spælur fyri Real Madrid.
Robert hevur eisini royndir úr týsku Bundesliguni hjá VfL Wolfsburg, har hann í 2006/2007 var hjálparvenjari hjá Klaus Augenthaler.
At enda kann nevnast at Robert eisini hevur 3 ár á baki sum undirvísari fyri Hollendsk Fótbóltssambandi KNVB.
Vit ynskja Robert vælkomnum í felagið og gleða okkum til kappingarárið 2016.
Nevndin


text:
Evangeliið eftir Jóhannes, kapittul 15
Víntræið og greinarnar
v1
«Eg eri hitt sanna víntræið, og faðir mín er víngarðsmaðurin.
v2
Eina og hvørja grein á mær, sum ikki ber ávøkst, hana tekur hann burtur, og eina og hvørja, sum ber ávøkst, reinsar hann, til tess at hon skal bera meiri ávøkst.
v3
Tit eru longu reinir av tí orði sum eg havi talað til tykkara.
v4
Verðið í mær, so verði eisini eg í tykkum: Eins og greinin ikki kann bera ávøkst av sær sjálvari, uttan hon verður í víntræinum, soleiðis kunnu ikki heldur tit, uttan tit verða í mær.
v5
Eg eri víntræið, tit eru greinarnar; tann, sum verður í mær og eg í honum, hann ber miklan ávøkst, tí at uttan meg kunnu tit als einki gera.
v6
Um nakar ikki verður verandi í mær, verður hann kastaður út sum ein grein og følnar: tey henta tær saman og kasta tær í eldin, og tær brenna.
v7
Verða tit verandi í mær, og verða orð míni verandi í tykkum, tá biðið um, hvat tit so vilja, og tað skal veitast tykkum.
v8
Av hesum verður faðir mín gjørdur dýrmettur, at tit bera miklan ávøkst, og tit verða lærusveinar mínir.
Kærleiksboðið
v9
Eins og faðirin hevur elskað meg, soleiðis havi eg elskað tykkum. Verðið verandi í kærleika mínum.
v10
Halda tit boð míni, tá verða tit verandi í kærleika mínum, líkasum eg havi hildið boð faðirs míns og verði verandi í kærleika hansara.
v11
Hetta havi eg talað til tykkara, til tess at gleði mín kann vera í tykkum, og gleði tykkara kann verða fullkomin.
v12
Hetta er boð mítt, at tit skulu elska hvør annan, eins og eg havi elskað tykkum.
v13
Størri kærleika hevur eingin enn tann, at hann letur lív sítt fyri vinir sínar.
v14
Tit eru vinir mínir, um tit gera tað, sum eg bjóði tykkum.
v15
Eg kalli tykkum ikki longur tænarar; tí at tænarin veit ikki, hvat harri hansara ger; men tykkum havi eg kallað vinir, tí at eg havi kunngjørt tykkum alt tað, sum eg havi hoyrt av faðir mínum.
v16
Ikki tit hava útvalt meg; men eg havi útvalt tykkum, og eg havi sett tykkum til tess, at tit skulu fara og bera ávøkst, og at ávøkstur tykkara skal vara við, til tess at faðirin skal geva tykkum, hvat tit so biðja hann um í navni mínum.
v17
Hetta bjóði eg tykkum, at tit skulu elska hvør annan.
Heimsins hat
v18
Um heimurin hatar tykkum, tá vitið, at hann hevur hatað meg undan tykkum.
v19
Vóru tit av heiminum, tá hevði heimurin elskað sítt egna. Men av tí at tit ikki eru av heiminum, men eg havi útvalt tykkum úr heiminum, tess vegna hatar heimurin tykkum.
v20
Minnist tað orðið, sum eg havi sagt tykkum: Ikki er tænari størri enn harri hansara. Hava teir forfylgt mær, munnu teir eisini forfylgja tykkum; hava teir varðveitt orð mítt, munnu teir eisini varðveita tykkara.
v21
Men alt hetta skulu teir gera móti tykkum fyri navns míns sakir, tí at teir ikki kenna hann, sum sendi meg.
v22
Var eg ikki komin og hevði talað til teirra, tá høvdu teir ikki synd; men nú hava teir onga avsakan fyri synd sína.
v23
Tann, sum hatar meg, hatar eisini faðir mín.
v24
Hevði eg ikki gjørt slíkar gerningar millum teirra, sum eingin annar hevur gjørt, tá høvdu teir ikki synd; men nú hava teir sæð teir, og kortini hatað bæði meg og faðir mín.
v25
Men tað er tí, at tað orðið, sum stendur skrivað í lóg teirra, skuldi ganga út: Teir hataðu meg uttan orsøk.
v26
Men tá ið talsmaðurin kemur, sum eg skal senda tykkum frá faðirinum, sannleikans andi, sum gongur út frá faðirinum, tá skal hann vitna um meg.
v27
Men eisini tit skulu vitna; tí at tit hava verið við mær av fyrstu tíð.»


text:
Fyri 12. ferð skipar Treysti fyri tí árligu Føroya Bjór renningini á Norðoyastevnu, sum verður leygardagin 7. juni. Luttøkan hevur verið sera góð øll árini síðan renningin byrjaði í 1997, og tað vóna fyriskiparnir, at hon verður aftur í ár.
1.umfar í Grand Prix
Renningin er samstundis fyrsta av seks umførum í Grand Prix kappingini, sum verður í summar, fyri vaksin. FÍF hevur aftur í ár sett sum treyt, at fyri at kunna telja við í Grand Prix kappingini, so skal ein verða limur í einum av feløgunum fyri frælsan ítrótt, sum eru Treysti, Bragdið, Roysnið, Frælsi, Hvirlan og Hvistan. Fyri at telja við í endaligu Grand Prix støðuni, so skulu tey vaksnu hava verið við í minst fýra av teimum seks kappingum, sum Grand Prix kappingin í summar umfatar.
Skrá og reglur fyri Grand Prix kappingina eru at finna her á heimasíðuni. Tað verða feløgini fyri frælsan ítrótt, sum koma at skipa fyri Grand Prix kappingunum. Kappingin verður umsitin av kappingarnevndini hjá FÍF.
Nýggjur aldursbólkar í Grand Prix
Í mun til undanfarna ár, so hevur kappingarnevndin gjørt broytingar í aldursbólkunum, sum nú síggja soleiðis út:
• Kvinnur opin bólkur (f. -1992) tvs. 16 ár ella eldri
• Menn opin bólkur (f. -1992) tvs. 16 ár ella eldri
• Kvinnur (K45+) veteranar (f. 1962-1953) tvs. 46-55 ár
• Menn (M45+) veteranar (f. 1962-1953) tvs. 46-55 ár
• Kvinnur (K55+) superveteranar (f. -1952 ella fyrr) tvs. 56 ár ella eldri
• Menn (M55+) superveteranar (f. -1952 ella fyrr) tvs. 56 ár ella eldri
Aldurin verður roknaður sum blivin aldur tá árið er runnið.
Rutur
Ruturnar verða tær somu, sum seinasta ár. Runnið verður eftir Skúlavegi, Gerðagøtu, Oyravegi, til nýggju Rundkoyringina, Bøgøtu og so Biskupstøðgøtu. Tey vaksnu byrja við trappuna hjá gamla Tekniska Skúla og koma á mál vi Telebúðina.
Rutan hjá børnum verður sum vanligt runt Lítla Eið, tvs. at runnið verður eftir Skúlavegi, Gerðagøtu og Biskupsstøðgøtu. Hjá børnum verða startur og mál á vegnum uttanfyri Telebúðina.
Skrá
Skráin fyri rennikappingina leygardagin 7. juni á Norðoyastevnu sær soleiðis út:
kl. 12.00 Menn/Kvinnur (f. 1992 ella fyrr) – 5 km
kl. 12.00 Veteranar (f.1953-1962) – 5 km
kl. 12.00 Veteranar (f.1952 ella fyrr) – 5 km
kl. 12.35 Dreingir-7/Gentur-7 (f.2001 ella seinni) – 665 m
kl. 12.45 Dreingir-10/Gentur-10 (f.1998-2000) – 665 m
kl. 12.55 Dreingir-13/Gentur-13 (f.1995-1997) – 1.330 m
kl. 13.05 Dreingir-17/Gentur-17 (f.1991-1994) – 1.330 m
Heiðursmerki verða latin til nr. 1, 2 og 3 í øllum bólkum, og steyp verður latið skjótastu kvinnuni og manninum á 5 km teininum. Heiðursmerkjahandan verður eftir at allar kappingarnar eru lidnar.
Tilmelding online
Tilmeld fer fram her á heimasíðuni áðrenn fríggjakvøldið 6. juni klokkan 22.00. Luttøkugjaldið er kr. 50 fyri vaksin og kr. 20 fyri børn. Startgjaldið skal gjaldast, tá startnummarið verður avheintað. Tey sum tilmelda seg online, skulu avheinta startnummur við Telebúðina í góðari tíð áðrenn start. Eisini ber til at tilmelda seg við Telebúðina, í seinasta lagi ½ tíma áðrenn renningarnar byrja; tá verða lagdar kr. 20 omaná vanliga startgjaldið. Allir luttakarar verða bidnir um at møta við Telebúðina í góðari tíð, áðrenn renningin byrjar.
Øll vælkomin at renna við
Øll eru vælkomin at verða við, eisini tey, sum ikki ætla at luttaka í Grand Prix, og vóna fyrireikarnir, at undirtøkan verður minst líka góð, sum hon hevur verið seinastu árini.


text:
Tá tú sært slíka mynd tikin niður á Vaglið, er ikki lætt at tíðarfesta myndina, tí í fyrsta umfari siga Apotekið, Gamli Bókhandil og Kommunuskúlin ikki tað stóra. Apotekið liðugt bygt í 1939 og tikið í nýtslu, so myndin er eldri enn 1939. Kommunuskúlin er frá 1895 og Bókhandilin, sum upprunaliga var millum – og realskúli, var vígdur í 1861. Dekk var lagt á Havnará frá Vaglinum oman Áarvegin fyrst í 1950-árunum, men so eru tað bilarnir. Við Kommunuskúlan frá 1895 ein Bedford M snið lastbilur, sum fyrstu ferð fór av verksmiðjuni í 1931.
Minnist sum smádrongur serliga fyrsta brandbilin í Føroyum ein Bedford M bilur, sum komu til Føroya í 1948, og Bedford líkbilin frá 1949. Hesir Bedford lastbilar vóru so líðandi broyttir og betraðir frá 1931. Fingu størru motor og fingu nýggjan stav aftrat Bedford navninum. Bedford K, M ella O. Áhugavert, at tey á brandstøðini hava varðveitt brandbilin frá 1948. Vit eldru minnast væl brandbilin, sum koyrdi seint og sýntist at ikki at trekkja nóg væl í brekkunum við allari útgerðini í bilinum. Myndin má vera frá miðskeiðis í 1940-árunum. (Vagnur)


text:
Jóanis gevst nú í lærarayrkinum
Myndir17-09-2021 - 15:40 - Jóanis Albert Nielsen
Jóanis Nielsen, sum hevur starvast sum lærari á skúlanum á Giljanesi síðan 2003, gevst nú sum lærari. Jóanis verður 67 ár í dag, og fer nú á eftirløn.
Jóanis fekk prógv á læraraskúlanum í 1999.
Á samkomu á middegi samlaðust starvsfólkini á skúlanum. Skúlastjórin, Annbritt Toftegaard, og Sanna Akselsen, lærari, hildu røður, har tær takkaðu Jóanis fyri trúgva tænastu, eisini helt Jóanis røðu, har hann takkaði fyri seg.


text:
Hví arbeiða á Noma, tá tú kanst arbeiða á Nema?
Vit leita nevniliga beint nú eftir einum eldhugaðum fólki til at koma at reka kantinuna í Nema í Tórshavn!🧑🍳
Helst við starvsbyrjan longu 1. november, so at tey áleið 50 røsku starvsfólkini kunnu fáa mat í búkin. 😄
Starvið er 25 tímar um vikuna og snýr seg í høvuðsheitum um at gera miðmála hvønn dag, umframt morgunmat hvønn fríggjadag.
Harafturat fevnir arbeiðið m.a. eisini um innkeyp, uppvask og reingerð av køkinum. 👌
So um tú ert ein opin og fyrikomandi persónur, sum heldur hetta ljóða spennandi, so er tað kanska tær, vit bíða eftir! 🤝
Og tað er sjálvandi avgjørt ein fyrimunur, um tú hevur royndir innan matgerð og at gera matætlanir. 😋
So send okkum ein umsókn við telduposti á hrdeild@nema.fo
Ella fá nærri kunning á telduposti ella við at ringja til Margit í Dali á tlf. 502059


text:
Voxbotn 2020 flutt til 20. august 2021
Endiliga grønt ljós frá mynduleikunum!
Korona útsetti Voxbotn 2020, og somuleiðis hevur verið óvist um Voxbotn 2021 nakrantíð fór at síggja dagsins ljós. Men nú ber aftur til at halda stórfingin tiltøk, og tí verður við hesum boðað frá, at Voxbotn 2020 verður hildið fríggjadag 20. august, og Voxbotn 2021 verður hildið leygardag 21. august.
Tað verður rimmar tónleikaveitsla í Vágsbotni í Havn vikuskifti 20. og 21. august. Tá eru 10 ár liðin síðan Voxbotn tiltakið var á fyrsta sinni, og tað verður feiðrað við tveimum døgum av tónleiki. Fyrireikarnir lova áhoyrarum eitt frálíkt bland millum nýtt og eldri, føroyskt og útlendskt.
Øll atgongumerki til Voxbotn 2020 eru galdandi til fríggjadagin 20. august 2021.
Nógv orka verður hvørt ár løgd í Voxbotn, og at geva føroyingum ein veruligan konsertsdag. Tað hevði tí glett okkum, ið varða av og eru góð við Voxbotn, sera nógv, at eisini tú velur at veita tiltakinum og tónleikinum tín stuðul, og halda rimmar fast í tínum atgongumerki – til 20. august 2021. Takk fyri!
ENDURGJALD Ynskir tú tó heldur at fáa títt keypta atgongumerki afturgoldið, trýst so á PDF-leinkjuni niðanfyri. Skriva kravdu upplýsingarnar rætt í øll feltini, printa skjalið út og send sum postur í brævbjálva saman við atgongumerkinum til:
Sp/f Vox Entertainment, Postboks 24, 110 Tórshavn, Føroyar.


text:
Skúlin í Tjørnuvík
Á býráðsfundi 15. apríl 2013 samtykti mentanarnevndin í Sunda kommunu einmælt at fara undir at bjóða skúlan í Tjørnuvík fram sum gestaíbúð til listafólk. Ætlanin er at listafólk, sum fyri styttri tíð ynskja at fara burtur frá vanliga gerandisdegnum, kunna nýta hetta tilboð fyri at hugsavna seg um eitthvørt listarligt avrik.
Leikarfelag Føroya var á vitjan í Tjørnuvík í 2013 og varð kunnað um áhugaverdu ætlanina og ein limur felagsins hevur longu tjóvstartað og gisti á skúlanum meðan arbeitt varð við at skriva liðugt eitt leikrit.
Sunda Komuna hevur ikki kunngjørt reglur fyri gestabústaðin enn, men vit mæla áhugaðum í at seta seg í samband við Sunda kommunu um fyrispurningar eru um skúlan.
Gestabústaðir í Stockholm
Listafólk og onnur í Tórshavnar kommunu, sum fáast við mentanarligt arbeiði, hava aftur í ár høvi at gista 1-2 vikur í Villa Bergshyddan í Stokkhólmi.
Tórshavnar kommuna luttekur í norðurlendskum høvuðsstaðarsamstarvi á mentanarøkinum saman við Helsinki, Oslo, Stokkhólmi, Keypmannahavn, Reykjavík, Nuuk og Mariehamn.
Stokkhólms kommuna býður íbúgvum í norðurlendsku høvuðsstøðunum at búleikast í Villa Bergshyddan í styttri tíðarskeið í summarhálvuni og arbeiða við virksemi sínum. Hesi kunnu t.d. vera høvundar, tónleikarar, sjónleikarar, myndlistafólk, journalistar, granskarar og onnur, sum í breiðari merking fáast við mentan.
Dentur verður lagdur á, at tey, sum fáa innivist í Villa Bergshyddan, knýta sambond við starvsfelagar í Stokkhólmi og á tann hátt veita sínámillum kunning og møguliga eisini fáa í lag samstarv.
Tíðarskeiðið, sum gistast kann í Villa Bergshyddan í ár, er 15. apríl til 29. september, og kostnaðurin er 800 svenskar krónur um vikuna.
Umsóknarblað fæst við at fylgja hesi leinkjuni, har fleiri umsóknarfreist og aðrir upplýsingar eru um stuðulin. Umsóknarblað verður lagt út tá søkjast kann og skulu sendast til:
Stockholms kulturförvaltning
Nordiskt kultursamarbete
Att: Hanan Haidari
Box 16113
SE 103 22 Stockholm
ella umvegis teldupost: This email address is being protected from spambots. You need JavaScript enabled to view it.


text:
Nes Sóknar Musikkskúli hevur sett Tóra Restorff Jacobsen í starv sum leiðara fyri musikkskúlan, sum fevnir um Nes og Runavíkar kommunur.
Tóri hevur musikklæraraútbúgving frá Tónlistarskúlanum í Reykjavík og kandidatútbúgving í tónleiki frá Syddansk Musikkonservatorium. Harumframt hevur hann tikið grundleggjandi leiðsluútbúgving og er í holtur við diplomútbúgvingina í leiðslu.
Tóri, sum er 39 ára gamal, hevur drúgvar royndir frá musikkskúlaskipanini í Føroyum, m.a. frá Nes Sóknar Musikkskúla, umframt frá musikkskúlum í Íslandi og Danmark. Tóri hevur sergrein í sello. Hann hevur tó eisini undirvíst í bass, klaver, teori og samanspæli.
Nýggi leiðarin tekur við starvinum 1. desember 2018.
Í samband við leiðaraskifti verður skipað fyri móttøku fyri nýggja leiðaranum og fyrrverandi leiðaranum, Jóhan Mortensen, sum fer frá fyri aldur í heyst. Móttøkan verður lýst seinni.


text:
Elias og Torkil í U15 landsliðshópinum
Millum teir 18 leikararnar, ið skulu umboða Føroyar í døgunum 14.-19. okt. í U15-landsliðshópinum eiga vit 2 av teimum.
Elias á Lofti Gren og Torkil Skála eru úttiknir til hesa menningarkappingina EfB Spar Nord Elite Cup í Esbjerg í Danmark.
Elias og Torkil umboða AB/B71 í føroyska hópinum, og eru vit errin av teimum og ynskja teimum góða eydnu og alt tað besta víðarið á leiðini!
- Detaljer
- Skrevet af Jütta Reynslág
-
Lutaseðlarnir drignir.
Á mattombolanum hjá AB í dag 25. september vóru lutaseðlar seldir. Vinnaranumrini vóru hesi:
Takk fyri stuðulin.
- Detaljer
- Skrevet af Kristian Dahl
-
Mattombola leygardagin 25. september
- Detaljer
- Skrevet af AB
-
Pensionistar hittast hvønn mikudag
- Detaljer
- Skrevet af Durita Sloan Dal-Christiansen
-
Stórt dansikvøld leygarkvøldið 4. september
- Detaljer
- Skrevet af AB
-
Side 1 ud af 32


text:
Søk um upptøku her
Master
Lestrartíð:
4 ár sum parttíðarlestur
Tal av upptiknum næmingum:
Umleið 40
Útbúgvingarstovnur:
Fróðskaparsetur Føroya
Útbúgvingarstaður:
Tórshavn
ECTS: 120
Lestrarkostnaður:
2000,- fyri hvørt ECTS
Leiðsla og skipan
Master in Leadership and Management
Endamálið við útbúgvingini er at geva teimum lesandi granskingargrundaða vitan um leiðslu og skipan í nýmótans organisatiónum.
Um útbúgvingina
Serligur dentur er lagdur á at menna førleikar hjá teimum lesandi, at
- skilja, greina og kjakast um torskildar organisatoriskar avbjóðingar
- eyðmerkja trupulleikar, at hugsa og virka strategiskt
- fyrireika seg til leiðsluleiklutir
- at skilja týdningin av sjálvsleiðslu og sambandi millum starvsfólk
- menna leistir til leiðslu, fyrisiting og til organisatoriskan framburð, sum vísa samfelagsábyrgd og eru etiskt haldgóða
Skipan av útbúgvingini
Útbúgvingin er skipað sum skeið, ið eru kravskeið. Útbúgvingin er parttíðarlestur og er skipað í undirvísingarvikuskiftum, t.e. fríggjadag seinnapart og leygardag fyrrapart til tíðliga seinnapart. Útbúgvingin er skipað í tveir partar, har møguleiki er at steðga, eftir at 1. partur er staðin. Tað gevur rætt til prógv við heitinum: Diplom í leiðslu og skipan á masterstigi.
2. partur endar við eini masterritgerð, sum gevur rætt til prógv við heitinum: Master í leiðslu og skipan.
Søk um upptøku her
Lestrartíð:
4 ár sum parttíðarlestur
Tal av upptiknum næmingum:
Umleið 40
Útbúgvingarstovnur:
Fróðskaparsetur Føroya
Útbúgvingarstaður:
Tórshavn
ECTS: 120
Lestrarkostnaður:
2000,- fyri hvørt ECTS
Bygnaður
1. hálvár
Persónlig leiðsla, leiðsla og starvsfólk og leiðsla og organisatión
15 ECTS
2. hálvár
Organisatiónsmentan, strategisk leiðsla og broytingarleiðsla
15 ECTS
3. hálvár
Búskparstýring fyri leiðarar
5 ECTS
4. hálvár
Diplomritgerð á masterstigi
15 ECTS
5. hálvár
Leiðsla og samskifti
7 ECTS
Leiðsla, mikrosamfelag og alheimsgerð
7 ECTS
6. hálvár
Burðardygg leiðsla
7 ECTS
Organisatiónsmenning
7 ECTS
7. hálvár
Granskingardesign 2
10 ECTS
Próvtøkur
Próvdømingin kann vera við innanhýsis ella uttanhýsis próvdómara.
Próvtøkurnar fyri heysthálvuna liggja í desembur/januar, meðan próvtøkurnar fyri várhálvuna liggja í mai/juni. Endurpróvtøka av skeiði, sum ikki er staðið, kann væntast ávikavíst at liggja í august/septembur ella í januar/februar.
Upptøkutreytir
Til tess at verða upptikin krevst bachelorútbúgving.
Neyðugt er, at hava nøktandi málførleikar í føroyskum, skandinaviskum og enskum máli. Undirvísingin verður í høvuðsheitum á føroyskum, meðan undirvísing á donskum ella enskum kann verða neyðug, um serligar umstøður gera seg galdandi.
Framhaldandi lestur
Master í leiðslu og skipan kann geva møguleika til víðari lestur á Ph.D.-stigi.
Starvsmøguleikar
Útbúgvingin gevur møguleika til starv innan leiðsluøkið í organisatiónum og fyritøkum í tí almenna og privata geiranum. Útbúgvingin gevur førleikar í at menna organisatiónir og at luttaka í undirvísingarvirksemi innan leiðsluøkið.
Meiri kunning
Meiri kunning fæst við at venda sær til Súsannu Olsen, útbúgvingarleiðara, susannao@setur.fo, +298 299434.
Les meiri her.
Fróðskaparsetur Føroya.


text:
Fiskivinnuroyndir er ein játtan hjá Fiskimálaráðnum, sum stuðlar gransking og menning í fiskivinnuni. Talan er um at stuðla ítøkiligum verkætlanum, sum fyritøkur, einstaklingar ella stovnar kunnu seta í verk.
Játtanin minkaði nóg í nøkru ár (frá 5 til 2,3 milliónir krónur), men hveu verið á einum betri støði seinastu árini, men minkandi nakað kortini (frá 8,6 niður í 6,5 mjilliónir krónir í løtuni).
(Árini 2001-03 var játtanin umleið 8 milliónir).
Árini 2004-11 var játtanin umleið 5 milliónir krónur.
Í tíðarskeiðinum 2012-15 minkaði játtanin fyrst við 0,7 milliónum (2012-13), síðani við 0,5 milliónum (2014) og í 2015 minkaði hon aftur við 1,6 milliónum krónum niður í einans 2,3 mió.
Játtanin fyri 2016 var fyrst 2,208 mió. (lægsta nakrantíð), men hækkaði seint á árinum við 1,4 mió. upp í 3,7 mió.
Tá fíggjarlógin fyri 2017 varð løgd fram (30/9-16 var ætlanin at økja játtanina enn meira upp í 8,8 mió.!). Hon bleiv seinni lækkað við 0,2 mió., men bleiv kortini tað hægsta í longri tíð, nevniliga 8,6 mió.
Árið eftir í 2018 var játtanin lækkað við 1,4 mió. niður í 7,2 mió.
Í uppskotinum til fíggjarlógini fyri 2018 var ætlanin 7,2 mió. og varð hetta eisini endaliga upphæddin nevniliga 7,2 mió.
Í uppskotinum fyri 2019 var ætlanin aftur at seta av 7,2 mió. Men hendan upphæddin varð aftur skerd við 0,7. mió. niður í 6,5 mió. Sama hendi fyri 2020. Ætlanin var 7,2 mió., men endaliga upphæddin var aftur aftur skerd við 0,7 míó. niður í 6,5 mió.
Í uppskotinum fyri 2021 eru avsettar 6,5 mió. til Fiskivinnuroyndir, og er tað okkara vón, at hetta kemur at halda.
Nýggjur Fiskivinnugrunnur - Matís-líknandi stovnur - er peningur settur í ein grunn bæði í 2017 og 2018:
í 2017 vóru 6 mió. (10% av royndaruppboðssølugjaldinum fyri 2016) settar av til ein nýggjan Fiskivinnugrunn. Árið eftir vóru umleið 7,7 mió. settar í grunn (helvtin av royndaruppboðssølu-gjaldinum fyri 2017.
Í grunninum eru nú umleið 13,5 mió. kr. í stovnsfæi. Ongar ætlanir eru við grunninum í løtuni (ein sentralur/desentralur Matís-líknandi Fiskivinnugrunnur).
9/11-20jm
Vinnan hevur møguleika fyri at fáa ein vinnugranskara stuðlanðan í upp til 3 ár.
Higartil hevur FVG stuðlað 4 vinnugranskingar hjá fyritøkunum United Seafood (2005), JFK (2005), Havsbrún (2007) og Atlantic Biotech (2009-12).
Einans seinasta verkætlanin bar á mál.
Sí meira um vinnuverkverkætlanirnar við at trýsta her.
Játtanin á fíggjarlógini, sum hevði heitið Granskingarætlanir, var játtan til rakstur av granskingarvirksemi í granskingarkjarnum (2004-10).
Tríggjar kjarnur vóru fyrstu árini.Frá 1. juni 2009 vórðu tvær nýggjar kjarnur settar á stovn - ein innan Framleiðslutøkni (Fish Processing Technology) við denti á framleiðslu og gagnnýtslu av allari hjávøru (biotøkni) og ein innan Veiðu- og Reiðsskapstøkni (Fish Harvesting Technology) við denti at minka oljunýtsluna (orkusparing). Arbeitt varð tá eisini við fyri at fáa grundalag fyri at seta eina triðju kjarnu á stovn innan fiskibúskap.
Játtanin til Granskingarætlanir helt uppat við endan av 2010 við tí úrsliti, at báðar tær nýggju kjarnurnar vórðu niðurlagdar í september 2010.
fvg.fo er heimasíða, sum lýsir granskingar- og menningar-virksemið innan fiskivinnu, sum Fiskimálaráðið umsitir.
Fiskivinnuroyndir játtaði 15 nýggjar og 7 framhaldandi verkætlanir fyri 2021 (sí kunning um FVR2021)
Fiskivinnuroyndir játtaði 14 nýggjar og 6 framhaldandi verkætlanir fyri 2020 (sí kunning um FVG2020)
Fiskivinnuroyndir játtaði 15 nýggjar og 9 framhaldandi verkætlanir fyri 2019 (sí kunning um FVG2019)
Fiskivinnuroyndir játtaði 19 nýggjar og 7 framhaldandi verkætlanir fyri 2018 (sí kunning um FVG2018)
Stevnan fyri fiskivinnuroyndir er at fremja royndir og kanningar – bæði praktiskar, vinnuligar og vísindaligar, ið menna og økja um framleidni í føroyskari fiskivinnu við atliti at lívfrøðiligari, búskap-arligari og samfelagsligari burðar-dyggari gagnnýtslu av havtilfanginum.